# פרשת שמות

## פרק א

1. **וְאֵלֶּה שְׁמוֹת בְּנֵי יִשְׂרָאֵל** וְאֵלֶּה הַשֵּׁמוֹת שֶׁל הבנים של יעקב **הַבָּאִים מִצְרָיְמָה** שירדו לְמִצְרַיִם **אֵת יַעֲקֹב** ביחד עִם יַעֲקֹב **אִישׁ וּבֵיתוֹ בָּאוּ ▪** כָּל אחד בא עם המשפחה שלוֹ**.**
   1. **וְאֵלֶּה שֵׁמוֹת -** שְׁאֵלָה: בִּשְׁבִיל מָה הַתּוֹרָה מוֹנָה כאן אֶת שְׁמּוֹתָם, הֲרֵי התורה כְּבָר מָנְתָה אותם בְּפָרָשַׁת וַיִּגַּשׁ, כשירדו לְמִצְרַיִם? תְּשׁוּבָה: משום שהשבטים חביבים הם אצל הקב"ה, ודבר חביב סופרים בכל הזדמנות. בפעם הקודמת התורה מנתה אותם בחייהם ועכשיו במיתתם. (בני ישראל נמשלו לכוכבים, וכמו שאת הכוכבים ה' מוציא בכל יום על ידי שנותן לכל אחד מהם שם ומספר, כמו שנאמר "המוציא במספר צבאם, לכולם בשם יקרא", כך ה' סופר תמיד את בני ישראל).
2. **רְאוּבֵן שִׁמְעוֹן לֵוִי וִיהוּדָה ▪** רְאוּבֵן שִׁמְעוֹן לֵוִי יְהוּדָה**.**
3. **יִשָּׂשכָר זְבוּלֻן וּבִנְיָמִן ▪** יִשָּׂשׂכָר זְבוּלוּן וּבִנְיָמִין**.**
4. **דָּן וְנַפְתָּלִי גָּד וְאָשֵׁר ▪** דָּן וְנַפְתָּלִי גָּד וְאָשֵׁר**.**
5. **וַיְהִי כָּל נֶפֶשׁ** וזה היה סך כָּל הַנְּפָשׁוֹת שירדו למצרים **יֹצְאֵי יֶרֶךְ יַעֲקֹב** אלה שֶׁנּוֹלְדוּ מִיַּעֲקֹב **שִׁבְעִים נָפֶשׁ** שִׁבְעִים נְפָשׁוֹת **וְיוֹסֵף הָיָה בְמִצְרָיִם ▪** ויוֹסֵף נשאר בצדקותו גם בְּמִצְרַיִם.
   1. **וְיוֹסֵף הָיָה בְּמִצְרָיִם –** רש"י מסביר שאין כוונת הפסוק לומר שהמספר שבעים כולל את יוסף שכבר היה במצרים. משום שאז נשאלות שתי שאלות, 1) הרי לא רק יוסף היה במצרים אלא גם בניו, ואם כן הפסוק היה צריך לכתוב ויוסף ובניו היו במצרים? 2) מילא מה שהתורה חוזרת ומונה שמותם זה מפני חשיבותם, אבל מדוע צריך לציין את זה שיוסף היה במצרים, וכי לא היינו יודעים זאת? הרי כבר למדנו את זה בחומש הקודם? אלא, כוונת הפסוק לְהוֹדִיעַ אֶת צִדְקֻתוֹ שֶׁל יוֹסֵף, שֶׁכְּמוֹ שֶׁהָיָה צַדִּיק בשעה שֶׁהָיָה רוֹעֶה אֶת צֹאן אָבִיו, שהיה לומד עם אביו תורה, כַּךְ נִשְׁאַר בְּצִדְקוּתוֹ גַּם כְּשֶׁהָיָה בְּמִצְרַיִם שהיתה הארץ הכי טמאה בעולם ולא עוד אלא אפילו שהיה שם למלך שאז הנסיון יותר קשה.
6. **וַיָּמָת יוֹסֵף** ויוֹסֵף מֵת **וְכָל אֶחָיו** וְגַם כָּל האחים שלו מתו  
   **וְכֹל הַדּוֹר הַהוּא ▪** וְגַם כָּל הדור שירדו למצרים מתו.
   1. **וַיָּמָת יוֹסֵף** - יוֹסֵף מֵת הרִאשׁוֹן מִבֵּין כל הָאַחִים וְלֵוִי מֵת אַחֲרוֹן. הַשִּׁעְבּוּד הִקְשָׁה הִתְחִיל רַק לְאַחַר פְּטִירַת כָּל הָאַחִים. (אמנם לא כל הדור ממש מתו אלא רובם, כי הרי סרח בת אשר למשל, היתה חיה כשיצאו ממצרים).
7. **וּבְנֵי יִשְׂרָאֵל פָּרוּ** וְלִבְנֵי יִשְׂרָאֵל נוֹלְדוּ יְלָדִים **וַיִּשְׁרְצוּ** נוֹלְדוּ הַרְבֵּה בְּפַעַם אַחַת כמו ששרצים מולידים **וַיִּרְבּוּ וַיַּעַצְמוּ בִּמְאֹד מְאֹד** וְהֵם גדלו וְהִתְחַזְּקוּ מְאֹד מְאֹד **וַתִּמָּלֵא הָאָרֶץ אֹתָם ▪** וְאֶרֶץ מצרים הִתְמַלְּאָה מֵהֵם**.**
   1. **וְיִשְׁרְצוּ -** מלשון שרצים, שֶׁהָיוּ יוֹלְדוֹת שִׁשָּׁה בְּפַעַם אַחַת, כמו השרצים שמולידים הרבה בפעם אחת (ויש אומרים שישים בפעם אחת).
   2. **וְיִרְבּוּ -** למרות שנולדו הרבה ביחד, לא מתו אלא כולם גדלו ונִשְׁאֲרוּ חיים.
   3. **וַיַעַצְמוּ -** ולא עוד אלא שהיו כולם גִּבּוֹרִים וְלֹא חַלָּשִׁים.
   4. **וַתִּמָּלֵא הָאֶרֶץ אֹתָם** - שְׁאִיפָתוֹ שֶׁל יַעֲקֹב הָיְתָה שֶׁבְּנֵי יִשְׂרָאֵל יַמְשִׁיכוּ לָגוּר רק בְּאֶרֶץ גּוֹשֶׁן, כְּדֵי שֶׁיִּהְיוּ מֻבְדָּלִים מֵהַגּוֹיים, אַךְ הרבה יהודים הָלְכוּ לָגוּר בֵּין הַמִּצְרִים וְכך לָמְדוּ מִמַּעֲשֵׂיהֶם. זֶה גָּרַם שֶׁהַמִּצְרִים הֵחֵלּוּ לִשְׂנֹא אוֹתָם וּלְשַׁעְבְּדָם. אמנם בְּנֵי יִשְׂרָאֵל הָיוּ נִבְדָּלִים מֵהַמִּצְרִים, בְּזֶה שֶׁלֹּא שִׁנּוּ אֶת שְׁמם, אֶת לְשׁוֹנָם (לְשׁוֹן הַקֹּדֶשׁ), וְאֶת לְבוּשָׁם. ובזכות זה נגאלו ממצרים.
8. **וַיָּקָם מֶלֶךְ חָדָשׁ עַל מִצְרָיִם** ומֶלֶךְ חָדָשׁ הִתְמַּנָּה עַל מִצְרַיִם **אֲשֶׁר לֹא יָדַע אֶת יוֹסֵף ▪** שֶׁלֹּא הִכִּיר אֶת יוֹסֵף.
   1. **מֶלֶךְ חָדָשׁ** - יֵשׁ אוֹמְרִים חָדָשׁ מַמָּשׁ. וְיֵשׁ אוֹמְרִים שֶׁזֶּה הַמֶּלֶךְ הַקֹּדֶם, אֶלָּא שֶׁגְּזֵרוֹתָיו הָיוּ חֲדָשׁוֹת. (במדרש מסופר שֶׁהַמִּצְרִים דרשו מִמֶּנּוּ לְשעבד אֶת בנ"י אַךְ בהתחלה הוּא סֵרֵב כי לא רצה לִהְיוֹת כְּפוּי טוֹבָה. הוֹרִידוּהוּ מִמַּלְכוּתוֹ וְרַק לְאַחַר שְׁלֹשָׁה חֲדָשִׁים, כשֶׁהִסְכִּים לְּעֲנָוֹתָם, הֶחֱזִירוּהוּ לַמַּלְכוּתוֹ).
   2. **אֲשֶׁר לֹא יָדַע אֶת יוֹסֵף -** לפי השיטה שזה מלך חדש ממש, אז הוא באמת לא הכיר את יוסף (אמנם מסתבר שידע מיהו יוסף, אך לא חש הכרת הטוב כלפיו). ולפי השיטה שהתחדשו גזרותיו, הכוונה שהתנהג בכפיות טובה ועשה עצמו כאילו אינו זוכר את יוסף ואת הטובות שעשה עמו.
9. **וַיֹּאמֶר אֶל עַמּוֹ** וְהוּא אָמַר אֶל המצרים **הִנֵּה עַם בְּנֵי יִשְׂרָאֵל** הִנֵּה עַם בְּנֵי יִשְׂרָאֵל **רַב וְעָצוּם מִמֶּנּוּ ▪** מִתְרַבִּים וּמְתַחְזְקִים יוֹתֵר מֵאִתָּנוּ**.**
10. **הָבָה נִתְחַכְּמָה לוֹ** בואו נִּתְחַכֵּם לעם ישראל **פֶּן יִרְבֶּה** שֶׁמּא הוּא יִתְרַבֶּה **וְהָיָה כִּי תִקְרֶאנָה מִלְחָמָה** וְאִם תִּקְרֶה לָנוּ מִלְחָמָה **וְנוֹסַף גַּם הוּא עַל שֹׂנְאֵינוּ** אז גם הוא יצטרף לטובת השונאים שלנוּ **וְנִלְחַם בָּנוּ** וְיִלָּחֵם בָּנוּ **וְעָלָה מִן הָאָרֶץ ▪** וְיִבְרַח מֵהָאֶרֶץ**.**
    1. **הָבָה נִּתְחַכְּמָה לוֹ** - לְפִי הַפְּשָׁט הַכַּוָּנָה שנתחכם לְעַם יִשְׂרָאֵל שלא יתרבו. וּלְפִי הַדְּרָשׁ הכוונה שרָצוּ לְהִתְחַכֵּם כנגד המּוֹשִׁיעַ של יִשְׂרָאֵל שעתיד להוולד, אך תכננו לעשות זאת בצורה כזו שה' לא יעניש אותם. הֵם יָדְעוּ שֶׁה' מַעֲנִישׁ במִדָּה כְּנֶגֶד מִדָּה וְלָכֵן אָמְרוּ, נזְרֹק אֶת הַתִּינוֹקוֹת שֶׁלָּהֶם לְמַיִם, וְה' לֹא יוּכַל להענישנו שֶׁהֲרֵי נִשְׁבַּע שֶׁלֹּא יָבִיא מבּוּל לעוֹלָם! (והם לא ידעו שעל כל העולם אינו מביא אך על מדינה אחת יכול להביא... ובְּסוֹפו של דבר הַמצרִים נֶעֶנְשׁוּ במים שֶׁטָּבְעוּ בְּים סוף).
    2. **וְעָלָה מִן הָאֶרֶץ** – מי עלה? לְפִי הַפְּשָׁט הַכַּוָּנָה לבְּנֵי יִשְׂרָאֵל, שהם יַעֲלוּ וְיִבְרְחוּ מִמִּצְרַיִם. וּלְפִי הַדְּרָשׁ הַכַּוָּנָה למצרים עצמם, הם פחדו שֶׁבְּנֵי יִשְׂרָאֵל ישתלטו על מצרים ויְגָרְשׁוּ את המִּצְרַיִם... (ומַדּוּעַ לְפִי פֵּרוּשׂ זֶה כָּתוּב "וְעָלָה"ולֹא כָּתוּב "ועלינו מן הָאֶרֶץ"? אֶלָּא שֶׁדֶּרֶךְ אָדָם שֶׁאוֹמֵר דְּבַר קְלָלָה עַל עַצְמוֹ, הריהו מַזְכִּיר אֶת זֶה עַל מִישֶׁהוּ אַחֵר).
11. **וַיָּשִׂימוּ עָלָיו** וְהַמִּצְרִים שָׂמוּ עַל עַם יִשְׂרָאֵל **שָׂרֵי מִסִּים** אחראים שֶׁיִּקְחוּ מִמֶּנּוּ מסים של עבודה **לְמַעַן עַנֹּתוֹ בְּסִבְלֹתָם** כְּדֵי לְעֲנוֹת אותו בַּעֲבוֹדות הקשות שֶׁל הַמִּצְרִים **וַיִּבֶן** וְעַם יִשְׂרָאֵל בָּנָה **עָרֵי מִסְכְּנוֹת לְפַרְעֹה** עָרים של אוֹצָרוֹת לְפַרְעֹה **אֶת פִּתֹם וְאֶת רַעַמְסֵס ▪** אֶת פִּיתוֹם וְאֶת רַעַמְסֵס.
    1. **שָׂרֵי מִסִּים -** מַהוּ הַמַּס? הַמַּס הוּא הָעֲבוֹדָה, שֶׁחַיָּבִים לַעֲבֹד כמות קבועה בכל יום.
    2. **וַיִּבֶן עָרֵי מִסְכְּנוֹת לְפַרְעֹה אֶת פִּתֹם וְאֶת רַעַמְסֵס** – פתום ורעמסס היו בנויות כבר, אלא שלא היו ראויות מבחינת חוזק להיות לאוצרות, ובנ"י חיזקו וביצרו אותם שיהיו ראויות לאוצרות.
    3. במדרש כתוב שבִלְעָם הָרָשָׁע יָעַץ שֶׁיִּבְנוּ בנינים רַק מֵחוֹל וּמים וְכַךְ זֶה יִתְפּוֹרֵר וְיִצְטָרְכוּ לִבְנוֹת שׁוּב וְשׁוּב. וְהַמִּצְרִים לֹא היו צריכים את הבנינים, אלא סתם חיפשו להעביד את בנ"י, ובסוף העבודה היו אומרים להם לשבור את הבנין ולבנותו מחדש.
12. **וְכַאֲשֶׁר יְעַנּוּ אֹתוֹ** וְכַמָּה שֶׁהיו מְּעַנִּים את עם ישראל יוֹתֵר **כֵּן יִרְבֶּה וְכֵן יִפְרֹץ** כַּךְ הוּא היה מִתְרַבֶּה ומִתְחַזֵּק יוֹתֵר **וַיָּקֻצוּ מִפְּנֵי בְּנֵי יִשְׂרָאֵל ▪** וְלַמִּצְרִים נמאס מהחיים בִּגְלַל בְּנֵי יִשְׂרָאֵל**.**
    1. **כֵּן ירְבֶּה וְכֵן יִפְרֹץ** – מדרש: בשעה שפרעה אמר "פֶּן יִרְבֶּה", רוּחַ הַקֹּדֶשׁ ענתה כנגדו: "כֵּן יִרְבֶּה".
    2. **וַיָּקוּצוּ** – לפי הפשט מאסו בחיים (כמו שרבקה אמרה "קצתי בחיי"). לְפִי הַדְּרָשׁ מלשון קוצים, שבנ"י הָיוּ למִצְרים כְּמוֹ קוֹצִים בָּעֵינַיִם.
13. **וַיַּעֲבִדוּ מִצְרַיִם אֶת בְּנֵי יִשְׂרָאֵל** וְהַמִּצְרִים הֶעֱבִידוּ אֶת בְּנֵי יִשְׂרָאֵל **בְּפָרֶךְ ▪** בַּעֲבוֹדָה קָשָׁה שֶׁשּׁוֹבֶרֶת אֶת הַגּוּף**.**
    1. **בְּפֶרֶךְ** - לְפִי הַדְּרָשׁ "בְּפֶה - רַךְ", שֶׁבַּתְּחִלָּה פַּרְעֹה הִבְטִיחַ כֶּסֶף לַכָּל מִי שֶׁיַּעֲבֹד וּכְדֵי שֶׁכֻּלָּם יָבוֹאוּ, פַּרְעֹה בְּעַצְמוֹ יָצָא לַעֲבֹד, וְאָז כֻּלָּם יָצְאוּ גַּם כֵּן וְהִתְאַמְּצוּ מְאֹד בעבודה כְּדֵי לְהַרְוִיחַ יוֹתֵר. אַחַר כַּךְ הַמִּצְרִים אָמְרוּ שֶׁחוֹבָה עַל כָּל אֶחָד לְהַסְפִּיק בְּכל יוֹם כְּמוֹ שֶׁהִסְפִּיק בַּהַתְחָלָה.
    2. רק שבט לוי לא היו בשעבוד הקשה במצרים, כי כשפרעה קרא לכולם הם לא באו אלא נשארו ללמוד תורה ואמרו אין אנו יודעים לעבוד בלבנים, ולכן לא היתה עליהם הגזירה.
14. **וַיְמָרְרוּ אֶת חַייהֶם** והמצרים מרְרוּ אֶת הַחַיים של בנ"י  
    **בַּעֲבֹדָה קָשָׁה** בַּעֲבוֹדָה קָשָׁה  
    **בְּחֹמֶר** לַעֲשׂוֹת טִיט **וּבִלְבֵנִים** וְלַעֲשׂוֹת לְבֵנִים  
    **וּבְכָל עֲבֹדָה בַּשָּׂדֶה** וּבְכָל מִינֵי עֲבוֹדוֹת בַּשָּׂדֶה **אֵת כָּל עֲבֹדָתָם אֲשֶׁר עָבְדוּ בָהֶם** כָּל סוגי הָעֲבוֹדוֹת שֶׁהֵם העבידו אותם  
    **בְּפָרֶךְ ▪** הכל היה בְּפָרֶךְ**.**
    1. **וִימָרְרוּ וְכוּ'... בְּפָרֶךְ** - העבידו אותם בשדות, אפילו קשרו אותם למחרישה כמו בהמות. לַגְּבָרִים נָתַנּוּ עֲבוֹדוֹת שֶׁל נָשִׁים, לְנָשִׁים עֲבוֹדוֹת שֶׁל גְּבָרִים. לְאִישׁ קָטָן צִוּוּ שיסחוב אבן גדולה וּלְאִישׁ גָּדוֹל שיסחוב אֶבֶן קְטַנָּה. וְהָעֲבוֹדָה הָיְתָה שעות רבות ביממה, בלי מנוחה באמצע. והיו גומרים לעבוד מאוחר, וכבר לא היה שווה לעשות הדרך הביתה, כי לא ישאר זמן לישון, לכן נשארו לישון בשדות היכן שעובדים. ובקושי נתנו להם לאכול ולשתות קצת מאד, רק היו מרביצים חזק למי שלא עובד במרץ. יהודים רבים מתו מרוב עבודה ועינויים.
15. **וַיֹּאמֶר מֶלֶךְ מִצְרַיִם** וּמֶלֶךְ מִצְרַיִם אָמַר **לַמְיַלְּדֹת הָעִבְרִיֹּת** לָנשים העִבְרִיּוֹת שעוזרות לָלֶדֶת **אֲשֶׁר שֵׁם הָאַחַת שִׁפְרָה** שֶׁהשֵּׁם של אַחַת היה שִׁפְרָה **וְשֵׁם הַשֵּׁנִית פּוּעָה ▪** וְהשֵׁם של הַשְּׁנִיָּה היה פּוּעָה**.**
    1. **שִׁפְרָה** - זוּ יוֹכֶבֶד בת לוי שנולדה בין החומות. וְנִקְראה כַּךְ עַל שֵׁם שֶׁהיתה מְּשַׁפֶּרֶת וּמֵטִיבָה אֶת הַתִּינוֹק (הָיְתָה אז בַּת 130).
    2. **פּוּעָה -** זוּ מִרְיָם, בִּתָּהּ של יוכבד. וְנִקְראה כַּךְ עַל שֵׁם שהיתה פּוֹעָה (עושה קולות) וּמַרְגִּיעָה את התינוק הבוכה (הָיְתָה אז בַּת 6).
16. **וַיֹּאמֶר** וְכַךְ הוּא אָמַר להן **בְּיַלֶּדְכֶן אֶת הָעִבְרִיּוֹת** מתי שֶׁאַתֶּן מילדות את הנָּשִׁים הָעִבְרִיּוֹת **וּרְאִיתֶן עַל הָאָבְנָיִם** תסתכלו על המקום שֶׁהַיּוֹלֶדֶת יוֹשֶׁבֶת **אִם בֵּן הוּא וַהֲמִתֶּן אֹתוֹ** אִם הַתִּינוֹק הוּא בֵּן תָמִיתוּ אוֹתוֹ **וְאִם בַּת הִוא וָחָיָה ▪** וְאִם הִיא בַּת – שתשאר לחיות.
    1. **עַל הָאָבְנָיִם -** כך נקרא המקום שהיולדת יושבת עליו. והרעיון שלו היה שהן ימיתו את התינוק עוד לפני שהאמא הספיקה לראותו והן יגידו לאמא שכביכול התינוק נולד מת.
    2. פרעה ניסה לפתותן שישתפו עמו פעולה בסודיות ובעד זה הוא הבטיח להן כל מיני דברים...
    3. **אִם בֵּן הוּא וַהֲמִתֶּן אֹתוֹ –** פרעה היה אכפת לו רק מהזכרים, כי איצטגניניו אמרו לו שעתיד להולד בן שיושיע את ישראל.
17. **וַתִּירֶאןָ הַמְיַלְּדֹת אֶת הָאֱלֹהִים** וְהַמְיַלְּדוֹת פָּחֲדוּ מֵהָאֱלֹקִים **וְלֹא עָשׂוּ כַּאֲשֶׁר דִּבֶּר אֲלֵיהֶן מֶלֶךְ מִצְרָיִם** וְהֵן לֹא עָשׂוּ כמו שֶׁמֶלֶךְ מִצְרַיִם דִּבֵּר אֲלֵיהֶן  **וַתְּחַייןָ אֶת הַיְלָדִים ▪** אלא להיפך - הֵן הֶחְיוּ אֶת הַיְּלָדִים.
    1. **וַתְּחַייןָ אֶת הַיְּלָדִים** – אם היה תינוק חלש הן היו דואגות לו למים ומזון כדי לחזקו ולהחיותו.
18. **וַיִּקְרָא מֶלֶךְ מִצְרַיִם לַמְיַלְּדֹת** וּמֶלֶךְ מִצְרַיִם קָרָא לַמְיַלְדוֹת **וַיֹּאמֶר לָהֶן** וְהוּא אָמַר לָהֶן **מַדּוּעַ עֲשִׂיתֶן הַדָּבָר הַזֶּה** מַדּוּעַ עֲשִׂיתֶן אֶת הַדָּבָר הַזֶּה **וַתְּחַייןָ אֶת הַיְלָדִים ▪** שהחייתן אֶת הַיְּלָדִים**.**
19. **וַתֹּאמַרְןָ הַמְיַלְּדֹת אֶל פַּרְעֹה** הַמְּיַלְּדוֹת אָמְרוּ לְפַרְעֹה **כִּי לֹא כַנָּשִׁים הַמִּצְרִיֹּת הָעִבְרִיֹּת** הַנָּשִׁים הָעִבְרִיּוֹת לֹא דומות למִּצְרִיוֹת **כִּי חָיוֹת הֵנָּה** כִּי הן יודעות להיות כמו מיילדות **בְּטֶרֶם תָּבוֹא אֲלֵהֶן הַמְיַלֶּדֶת** לִפְנֵי שהַמְּיַלֶּדֶת מספיקה לבוא אֲלֵיהֶן  **וְיָלָדוּ ▪** הֵן כְּבָר יוֹלְדוֹת.
    1. **כִּי חָיּוֹת הֵנָּה** – לפי הפשט, הכוונה שהשכנות והחברות עוזרות לה ללדת, כי כל היהודיות הן חיות כלומר מיילדות. לפי הדרש, הן לֹא זְקוּקוֹת לְמילדות כלל, והן יולדות בלי שום עזרה, כמו חיות השדה. והרי הַשְּׁבָטִים נִמְשְׁלוּ לְחָיּוֹת, יְהוּדָה לְאַרְיֵה יִשָּׂשׂכָר לַחֲמוֹר וכו' (וגם מי שלא כתוב עליו שנמשל לחיה, הרי כולם התברכו בברכות של כולם).
20. **וַיֵּיטֶב אֱלֹהִים לַמְיַלְּדֹת** וה' החזיר טובה לַמְיַלְדוֹת **וַיִּרֶב הָעָם וַיַּעַצְמוּ מְאֹד ▪** כי בזכותן הָעָם הִתְרַבה וְהִתְחַזק מְאֹד**.**
    1. **וַייטֶב** – ומהי הטובה? התשובה כתובה בפסוק הבא: וַיַּעַשׂ לָהֶם בָּתִּים...
21. **וַיְהִי כִּי יָרְאוּ הַמְיַלְּדֹת אֶת הָאֱלֹהִים** ובגלל שֶׁהַמְּיַלְּדוֹת פָּחֲדוּ מֵהָאֱלֹקִים **וַיַּעַשׂ לָהֶם בָּתִּים ▪** ה' הוציא מהן משפחות חשובות מאד.
    1. **וַיַּעַשֹׁ לָהֶם בָּתִּים** – מאַהֲרֹן יצאה משפחת כהנים, ממֹשֶׁה יצאה משפחת לויים, ממִרְיָם יצאה משפחת מלוכה (מִרְיָם הִתְחַתְּנָה עִם כָּלֶב בֵּן יפונה שהוא מִשֵּׁבֶט יְהוּדָה וּמֵהֵם יָצְאָה מַלְכוּת דָּוִד).
22. **וַיְצַו פַּרְעֹה לְכָל עַמּוֹ לֵאמֹר** ופרעה צוה לכל המצרים וכך אמר **כָּל הַבֵּן הַיִּלּוֹד** כל בן שיולד (אפילו שהוא מצרי) **הַיְאֹרָה תַּשְׁלִיכֻהוּ** תשליכו אותו ליאור (שימות) **וְכָל הַבַּת תְּחַיּוּן ▪** ואת כל הבנות תשאירו בחיים**.**
    1. **לכל עמו** – באופן כללי הגזירה הנוראה הזו היתה רק על עם ישראל, אך באותו היום שנולד משה אמרו האיצטגנינים לפרעה, אנו רואים בכוכבים שהיום צריך להולד מושיען של ישראל, ואיננו יודעים אם הוא מצרי או עברי, וכן אנו רואים שהוא עתיד לקבל איזשהו עונש במים, לכן ציוה פרעה, באותו יום בלבד, שכל בן שנולד, אפילו מצרי, להשליכו ליאור. (והסיבה שהם טעו לחשוב אולי הוא מצרי, כיון שגדל בבית פרעה. וכן טעו וחשבו שהוא יטבע במים, ולכן אמרו להשליך ליאור, אך באמת מה שמשה לקה במים הכוונה בגלל הענין של "מי מריבה" שה' אמר לו לדבר אל הסלע שיוציא מים והוא הכה בסלע, ועל זה נענש שלא נכנס לא"י).
    2. מסופר במדרש: המלאכים באו והצילו תינוקות יהודים מהיאור ושמו אותם בשדות (אולי רק חלק מהתינוקות זכו להנצל). כמו כן הרבה נשים יהודיות היו יולדות בשדות מתחת עצי התפוח ומשאירות את התינוקות בשדה. מלאכים היו באים ונותנים לכל תינוק אבן ביד אחת ואבן ביד השניה. מאבן אחת היה יונק דבש ומהשני חלב. וכשראו המצרים את התינוקות הללו, רדפו אחריהם לתופסם אך נעשה נס והם נבלעו באדמה. המצרים לא התייאשו, לקחו מחרישות גדולות וחרשו את השדות כדי להרגם בתוך האדמה, אך הילדים נכנסו עוד יותר עמוק באדמה... מיד אחרי שהמצרים הסתלקו - הילדים צצו החוצה... כשהתינוקות גדלו הם חזרו לבתיהם, להפתעת הוריהם...

## פרק ב

1. **וַיֵּלֶךְ אִישׁ מִבֵּית לֵוִי** והלך איש משבט לוי (זה עמרם)  **וַיִּקַּח אֶת בַּת לֵוִי ▪** והתחתן עם הבת של לוי (זו יוכבד).
   1. **וילך איש** - זה עמרם שהיה גדול הדור, ובגלל שפרעה גזר לזרוק התינוקות ליאור, עמד וגרש את אשתו יוכבד (היא שפרה), כי לא רצה שיוולדו ילדים ויזרקו אותם ליאור. כל היהודים לקחו ממנו דוגמה, עמדו כולם וגרשו את נשותיהם. אמרה לו בתו מרים (פועה): אבא, הגזרה שלך קשה יותר מהגזרה של פרעה! שהוא גזר רק על הזכרים ואתה גזרת גם על הנקבות. הוא גזר בעולם הזה וגזירתך גם לעולם הבא (כי נשמה שלא ירדה לעולם הזה אינה יכולה להכנס לגן עדן). ועוד אמרה לו: אני מתנבאת שאמא שלנו עתידה ללדת בן שיושיע את עם ישראל וכדאי לך שתזכה לכך. מיד עמד עמרם והחזיר את אשתו. עמדו גם כל היהודים והחזירו נשותיהן.
2. **וַתַּהַר הָאִשָּׁה** והאשה התכוננה ללדת **וַתֵּלֶד בֵּן** והיא ילדה בן **וַתֵּרֶא אֹתוֹ כִּי טוֹב הוּא** והיא ראתה שהוא טוב **וַתִּצְפְּנֵהוּ שְׁלֹשָׁה יְרָחִים ▪** והיא החביאה אותו שלשה חדשים**.**
   1. **ותהר -** יוכבד היתה אז בת 130, והיה זה נס שיכלה ללדת.
   2. **ותלד בן -** משה רבנו נולד בז' אדר (וגם נפטר בז' אדר בגיל 120).
   3. **כי טוב הוא** – כשמשה נולד הבית התמלא באור. וכן נולד מהול. ואפילו שנולד לפני הזמן, הוא היה בריא ושלם. עמד עמרם ונשק את בתו מרים ואמר: בתי, נבואתך מתקימת!
   4. **ותצפנהו שלשה ירחים** – כי נולד בתחילת החודש השביעי, וידעה שהמצרים באים לחפש בבתים רק אחרי שעוברים תשעה חודשים ולכן בינתיים יכלה להחביאו.
3. **וְלֹא יָכְלָה עוֹד הַצְּפִינוֹ** והיא לא יכלה יותר להחביא אותו **וַתִּקַּח לוֹ תֵּבַת גֹּמֶא** והיא לקחה לו תבה מעץ גומא **וַתַּחְמְרָה** ומרחה את התיבה **בַחֵמָר וּבַזָּפֶת** בטיט ובזפת **וַתָּשֶׂם בָּהּ אֶת הַיֶּלֶד** והיא שמה בתוך התיבה את הילד **וַתָּשֶׂם בַּסּוּף** והיא שמה את התיבה בין קני הסוף **עַל שְׂפַת הַיְאֹר ▪** על שפת היאור.
   1. **ולא יכלה עוד הצפינו** - המצרים ידעו על כל אשה מתי בערך היא צריכה ללדת (בתום תשעה חודשים) ובהגיע הזמן היו נכנסים לביתה כדי לבדוק אם נולדו ילדים. אך היו אמהות מחביאות את התינוק. והמצרים הרשעים מביאים תינוק אחר וצובטים אותו עד שבוכה וכך זה גורם שהתינוק שמתחבא שומע את הבכי ומתחיל גם כן לבכות.
   2. **גמא** - זה עץ רך כגומי, כדי שהתיבה לא תנזק ותתפרק אם תתנגש בסלעים.
   3. **בחמר ובזפת** - בחמר מבפנים, בזפת מבחוץ. ולא מרחה זפת גם מבפנים (כמו שנח עשה בתבה), כדי שהתינוק הצדיק לא יריח את ריח הזפת. וכן קשטה את התיבה כמו שמקשטים חופה של חתן, כי אמרה, מי יודע אם יזכה לגדול ולהגיע לחופה...
   4. **ותשם בסוף –** הסיבה ששמה את התיבה בין קני הסוף היא כדי שהתיבה לא תסחף בזרם הנהר... ואכן בהמשך כתוב כאשר בת פרעה מצאה אותו "וַתֵּרֶא אֶת הַתֵּבָה בְּתוֹךְ הַסּוּף" (ויש הטועים לספר ולצייר כאילו שהתיבה שטה לה ביאור).
   5. **עַל שְׂפַת הַיְאֹר –** הסיבה שיוכבד שמה אותו על היאור היא, כדי לבלבל את האיצטגנינים, שיראו שהמושיע של ישראל במים... ואכן הם טעו וחשבו שהוא טבע במים, ומאז התבטלה הגזרה להשליך התינוקות ליאור.
4. **וַתֵּתַצַּב אֲחֹתוֹ מֵרָחֹק** ואחותו נעמדה מרחוק **לְדֵעָה מַה יֵּעָשֶׂה לוֹ ▪** לדעת מה יקרה לו**.**
   1. **ותתצב אחותו** – כשראה עמרם את המצב, אמר לבתו מרים: בתי, היכן נבואתך? אך היא היתה בטוחה בקיום הנבואה ולכן נעמדה לראות כיצד תתקיים נבואתה. ובשכר שעה אחת שהמתינה למשה, זכתה שכאשר קבלה צרעת במדבר, כל עם ישראל המתינו לה במשך שבעה ימים. (מדה טובה מרובה...).
5. **וַתֵּרֶד בַּת פַּרְעֹה לִרְחֹץ עַל הַיְאֹר** ובת פרעה ירדה ליאור להתרחץ  **וְנַעֲרֹתֶיהָ הֹלְכֹת עַל יַד הַיְאֹר** ונערותיה הולכות ביחד אתה ליד היאור **וַתֵּרֶא אֶת הַתֵּבָה בְּתוֹךְ הַסּוּף** והיא ראתה את התבה בין קני הסוף **וַתִּשְׁלַח אֶת אֲמָתָהּ** והיא שלחה את השפחה שלה **וַתִּקָּחֶהָ ▪** והיא לקחה את התבה**.**
   1. **בַּת פַּרְעֹה** - בת פרעה במעשיה היתה כמו בת ה' ולכן נקראת בתיה.
   2. **לרחוץ** - יש אומרים שטבלה כדי להתגייר, ויש אומרים בגלל צרעת שהיתה לה.
   3. **ונערותיה הולכות** - שאלה: מדוע התורה צריכה לכתוב לנו שנערותיה הלכו עמה, הרי לכאורה אין לזה שייכות למהלך הסיפור? תשובה: רבותינו דרשו בזה, ש"הולכות" מלשון מתות. ומדוע הן מתו? משום שמיחו בה ואמרו: גבירתנו, אם לא כולם מקיימים את גזירת המלך, לפחות את תשמרי על גזירת אביך. מיד בא המלאך גבריאל וחבט אותם בקרקע והרג אותם, רק אחת נשארה בחיים כדי שתשרת אותה.
   4. **ותשלח את אמתה** - רבותינו דרשו שהכוונה ששלחה את ידה, והיה נס שידה התארכה 60 אמות. (הפשט והדרש הרבה פעמים לא סותרים זה את זה. שיתכן ששלחה את שפחתה וגם שלחה את ידה).
   5. **וַתִּקָּחֶהָ** – מדרש: מיד כשנגעה בתבה נתרפאה מצרעתה.
6. **וַתִּפְתַּח וַתִּרְאֵהוּ אֶת הַיֶּלֶד** והיא פתחה וראתה את הילד **וְהִנֵּה נַעַר בֹּכֶה** והנה הוא בוכה ויש לו קול של נער  **וַתַּחְמֹל עָלָיו** והיא רחמה עליו **וַתֹּאמֶר** והיא אמרה **מִיַּלְדֵי הָעִבְרִים זֶה ▪** הילד הזה הוא מילדי העברים.
   1. **ותפתח ותראהו** - את מי ראתה? לפי הפשט את הילד. ולפי הדרש קשה שהיה צריך לכתוב 'ותפתח ותראה את הילד'? אלא שראתה את השכינה ביחד אתו.
   2. **מילדי העברים זה –** כי ראתה שמסרב לינוק מכל המצריות. וה' עשה זאת, כי אמר: הפה הקדוש שעתיד לדבר עם השכינה יינק דבר טמא??? (בפרט שענין זה התרחש בו' בסיון - שלשה חודשים אחרי שנולד - בדיוק באותו היום בו הוא עתיד לקבל את התורה!).
7. **וַתֹּאמֶר אֲחֹתוֹ אֶל בַּת פַּרְעֹה** ואחותו אמרה אל בת פרעה **הַאֵלֵךְ וְקָרָאתִי לָךְ** האם את רוצה שאלך ואקרא אליך **אִשָּׁה מֵינֶקֶת מִן הָעִבְרִיֹּת** אשה מינקת מהעבריות **וְתֵינִק לָךְ אֶת הַיָּלֶד ▪** והיא תניק לך את הילד**.**
8. **וַתֹּאמֶר לָהּ בַּת פַּרְעֹה** ובת פרעה אמרה לה **לֵכִי** לכי [תקראי] **וַתֵּלֶךְ הָעַלְמָה** והנערה הזריזה הלכה **וַתִּקְרָא אֶת אֵם הַיָּלֶד ▪** והיא קראה לאם הילד.
   1. **וַתֵּלֶךְ הָעַלְמָה -** פירוש המלה "עלמה", נערה. אלא שיש בו משמעות של זריזות, ולכן התורה השתמשה במלה עלמה, לרמז שהיא הלכה בזריזות. וכן לרמז שהיא העלימה והסתירה את הדבר שלא ידעו היא אחותו ושהיא קוראת לאמא של הילד.
9. **וַתֹּאמֶר לָהּ בַּת פַּרְעֹה** ובת פרעה אמרה לאמא של הילד **הֵילִיכִי אֶת הַיֶּלֶד הַזֶּה** הנה לך הילד הזה **וְהֵינִקִהוּ לִי** ותניקי לי אותו **וַאֲנִי אֶתֵּן אֶת שְׂכָרֵךְ** ואני אשלם לך את שכרך **וַתִּקַּח הָאִשָּׁה הַיֶּלֶד וַתְּנִיקֵהוּ ▪** והאשה לקחה את הילד והניקה אותו.
   1. **היליכי** – מילה זו מורכבת מהמילים: הנה לך שלך... ובאמת בת פרעה לא ידעה שזו האמא, אלא נתנבאה ולא ידעה מה נתנבאה.
   2. **ואני אתן את שכרך** - יוכבד הצילה את ילדי ישראל, ובשכר זה ה' מזכה אותה, שבנה ניצל והיא מגדלת אותו, ולא עוד אלא שמקבלת שכר על כך...
10. **וַיִּגְדַּל הַיֶּלֶד** והילד גדל **וַתְּבִאֵהוּ לְבַת פַּרְעֹה** והיא הביאה אותו בחזרה לבת של פרעה **וַיְהִי לָהּ לְבֵן** והוא היה לבת פרעה כמו בן שלה **וַתִּקְרָא שְׁמוֹ מֹשֶׁה** והיא קראה את שמו משה **וַתֹּאמֶר** כי היא אמרה **כִּי מִן הַמַּיִם מְשִׁיתִהוּ ▪** בגלל שהוצאתי אותו מהמים**.**
    1. **ויהי לה לבן** - פלאי פלאים! פרעה מגדל בביתו כמו סבא טוב, את מושיען של ישראל אשר מפניו כה חשש וגזר גזירות נוראיות...
    2. מדרש: יום אחד פרעה עשה סעודה לשריו ופתאום נגש הילד משה והוריד את הכתר מראשו של פרעה. פרעה כעס ורצה להורגו, כי ראה בזה סימן שהוא רוצה לכבוש את המלוכה. אך אחד מיועציו, יתרו, טען שהילד אינו מבין כלום אין לו עדיין שכל, ואפשר לבדוק זאת על ידי שיביאו שתי קערות, אחת עם זהב והשניה עם גחלים בוערות ונראה לאיזה מהן יושיט את ידו. הביאו הקערות ומשה בא להושיט ידו לקערת הזהב, מיד בא מלאך והזיז את ידו לכיוון הגחלים. משה הכניס גחלים בוערות לפיו ומזה נהיה מגמגם.
    3. **ותקרא שמו משה** – למרות שמסתבר שהוריו נתנו לו שם, אך בת פרעה זכתה שהתורה משתמשת בשם שהיא נתנה, וכך נקרא לעולם.
    4. **( שלישי )**
11. **וַיְהִי בַּיָּמִים הָהֵם** והיה בימים ההם **וַיִּגְדַּל מֹשֶׁה** ומשה עלה לגדולה **וַיֵּצֵא אֶל אֶחָיו** והוא יצא אל אחיו בני ישראל **וַיַּרְא בְּסִבְלֹתָם** והוא ראה שהם עובדים קשה **וַיַּרְא אִישׁ מִצְרִי** והוא ראה איש מצרי **מַכֶּה אִישׁ עִבְרִי מֵאֶחָיו ▪** שמכה איש יהודי מאחיו.
    1. **ויגדל משה -** שאלה: בשביל מה כתוב כאן שגדל, הרי כבר כתוב בפסוק הקודם "ויגדל הילד"? תשובה: פה הכוונה שעלה לגדולה,שנהיה ממונה על בית פרעה. ובכל זאת לא שכח את אחיו היהודים ויצא לראותם.
    2. **וַיַּרְא בְּסִבְלֹתָם -** הוא הלך לראות את הסבל שלהם, במטרה להשתתף ולחוש יותר בצערם, וכך יוכל להתפלל עליהם מעומק הלב.
    3. מדרש: משה אמר לפרעה, אם רצונך שיעבדו יותר טוב, תן להם יום אחד של מנוחה. פרעה הסכים ומשה בחר עבורם את יום השבת למנוחה.
    4. **וירא איש מצרי -** זה היה נוגש שממונה על שוטרי בני ישראל, והיה מעיר אותם לעבודה מוקדם בבוקר כשהתרנגולים מתחילים לקרקר.
    5. **מכה איש עברי -** הנוגש המצרי הוציא את היהודי מביתו מוקדם לפנות בוקר, ונכנס לבית והתחתן עם אשתו של היהודי. הנוגש המצרי פחד שהיהודי ילשין עליו לפרעה (כי היה אסור לו לעשות זאת), לכן הכה אותו נמרצות.
12. **וַיִּפֶן כֹּה וָכֹה** ומשה הסתכל לכאן ולכאן **וַיַּרְא כִּי אֵין אִישׁ** והוא ראה שאף אחד לא רואה  
    **וַיַּךְ אֶת הַמִּצְרִי** והוא הרג את המצרי **וַיִּטְמְנֵהוּ בַּחוֹל ▪** והחביא אותו בחול**.**
    1. **ויפן כה וכה -** לפי הדרש: משה שפט כביכול את המצרי, ויפן כה וכה, שחייב אותו על שני דברים: על מה שעשה ליהודי בבית (שהתחתן עם אשתו) ומה שעשה לו בשדה (שהרביץ לו). וזה "כה וכה", בבית ובשדה.
    2. **וירא כי אין איש** - לפי הדרש, ראה ברוח הקודש עד סוף הדורות שמהמצרי הזה אין אף אחד מצאצאיו שעתיד להתגייר, וממילא אין סיבה לוותר לו ולהשאירו בחיים.
13. **וַיֵּצֵא בַּיּוֹם הַשֵּׁנִי** ושוב משה יצא למחרת **וְהִנֵּה שְׁנֵי אֲנָשִׁים עִבְרִים נִצִּים** והנה הוא רואה שני אנשים עברים רבים ביניהם **וַיֹּאמֶר לָרָשָׁע** והוא אמר לרשע **לָמָּה תַכֶּה רֵעֶךָ ▪** למה אתה רוצה להכות את חברך.
    1. **שני אנשים -** הם דתן ואבירם הרשעים.
    2. **וַיֹּאמֶר לָרָשָׁע למה תכה.. –** משה לא אמר לו "רשע!", שהרי מצווה להוכיח בעדינות, אלא התורה מכנה אותו רשע. משה פנה בלשון רכה ואמר "למה תכה"... כמו כן לא כתוב 'למה הכית' אלא "למה תכה" משמע שעדיין לא היכה אלא רצה להכות. מכאן לומדים שכל המרים יד על חברו, אפילו עדיין לא הכה, כבר נקרא רשע!
14. **וַיֹּאמֶר** והרשע אמר **מִי שָׂמְךָ לְאִישׁ** מה אתה חושב עצמך לאיש גדול **שַׂר וְשֹׁפֵט עָלֵינוּ** מי מינה אותך לשר ושופט עלינו **הַלְהָרְגֵנִי אַתָּה אֹמֵר** האם אתה רוצה להרוג אותי **כַּאֲשֶׁר הָרַגְתָּ אֶת הַמִּצְרִי** כמו שהרגת את המצרי **וַיירָא מֹשֶׁה וַיֹּאמַר** ומשה פחד ואמר **אָכֵן נוֹדַע הַדָּבָר ▪** באמת התגלה הדבר**.**
    1. **מי שמך לאיש -** הרי אתה עדיין נער.
    2. **הלהרגני אתה אומר -** לא כתוב 'אתה רוצה' אלא "אתה אומר", מכאן לומדים שמשה הרג את המצרי על ידי שאמר את שם ה' המפורש.
    3. **ויירא משה** **–** לפי הפשט הוא פחד מהעונש של פרעה, כי הם אמרו לו שילשינו עליו. ולפי הדרש משה פחדשבני ישראל אינם ראויים להגאל כיון שיש ביניהם מלשינים.
    4. **אכן נודע הדבר –** לפי הפשט בהתחלה חשבתי שאף אחד לא ראה שהרגתי ואף אחד לא יודע, ועכשיו מתברר שהדבר התגלה. לפי הדרש אמר משה, תמיד לא הבנתי מה חטאו ישראל יותר מכל שבעים אומות, שרק הם משועבדים בעבודת פרך? אלא אכן נודע הדבר, עכשיו אני יודע את התשובה, זה בגלל שיש בהם מלשינים ואם כך זה מגיע להם.
15. **וַיִּשְׁמַע פַּרְעֹה אֶת הַדָּבָר הַזֶּה** ופרעה שמע את הדבר הזה **וַיְבַקֵּשׁ לַהֲרֹג אֶת מֹשֶׁה** והוא רצה להרוג את משה **וַיִּבְרַח מֹשֶׁה מִפְּנֵי פַרְעֹה** ומשה ברח מלפני פרעה **וַיֵּשֶׁב בְּאֶרֶץ מִדְיָן** והוא הלך לגור בארץ מדין **וַיֵּשֶׁב עַל הַבְּאֵר ▪** והא התישב ליד הבאר**.**
    1. **וישמע פרעה** - על ידי שדתן ואבירם הלשינו עליו.
    2. **ויבקש להרוג את משה -** פרעה מסר את משה להריגה בחרב, אך התרחש נס וצוארו של משה נהיה קשה כשיש, והחרב נשברה ונהפכה על צוארו של ההורג והוא נהרג.
    3. **וַיִּבְרַח מֹשֶׁה מִפְּנֵי פַרְעֹה -** התליין רצה לתופסו אך נהיה עוור. פרעה רצה לצעוק "תפסו אותו" אך נהיה אילם. השומרים נהיו חרשים ולא שמעו את הצעקות, כך בדרך נס הצליח משה רבנו לרדת מן הבימה שעמד עליה ולברוח אל מחוץ למצרים.
    4. **(וַיֵּשֶׁב בְּאֶרֶץ מִדְיָן -** במדרש מסופר, שממצרים הוא ברח לכוש והם היו במלחמה והוא עזר להם לנצח ונהיה שם למלך במשך 40 שנה, עד שבקשו ממנו לותר למלך שהיה קודם, והסכים, ורק אז הלך למדין).
    5. **על הבאר -** כי רצה למצוא אשה, ולמד דוגמה מיעקב שהלך ליד הבאר ושם מצא את זיווגו.
16. **וּלְכֹהֵן מִדְיָן שֶׁבַע בָּנוֹת** ולשר החשוב של מדין היו שבע בנות **וַתָּבֹאנָה וַתִּדְלֶנָה** והן באו ושאבו מהבאר מים בדלי **וַתְּמַלֶּאנָה אֶת הָרְהָטִים** והן מלאו את התעלות במים **לְהַשְׁקוֹת צֹאן אֲבִיהֶן ▪** כדי להשקות את צאן אביהן.
    1. **ותבאנה ותדלנה** - שאלה: אם יתרו היה חשוב, מדוע בנותיו היו רועות את הצאן הרי זה לא תפקיד של בנות? תשובה: כיון שיתרו פרש מעבודה זרה ולכן המדינים נידו אותו, החרימו אותו ואת משפחתו, וכמובן שלא הסכימו לרעות את צאנו, אז בנותיו נאלצו לעשות זאת.
17. **וַיָּבֹאוּ הָרֹעִים וַיְגָרְשׁוּם** והרועים באו וגרשו אותן **וַיָּקָם מֹשֶׁה וַיּוֹשִׁעָן** ומשה קם והציל אותן **וַיַּשְׁקְ אֶת צֹאנָם ▪** והוא השקה את הצאן שלהם**.**
    1. **וַיַּשְׁקְ אֶת צֹאנָם** – היה נס והמים עלו לקראתו כאשר דלה מן הבאר.
18. **וַתָּבֹאנָה אֶל רְעוּאֵל אֲבִיהֶן** והן באו אל רעואל האבא שלהן **וַיֹּאמֶר** והוא אמר להן **מַדּוּעַ מִהַרְתֶּן בֹּא הַיּוֹם ▪** מדוע חזרתן היום כל כך מהר**?**
    1. **רעואל -** הוא יתרו.
19. **וַתֹּאמַרְןָ** והבנות אמרו **אִישׁ מִצְרִי הִצִּילָנוּ מִיַּד הָרֹעִים** איש מצרי הציל אותנו מידי הרועים **וְגַם דָּלֹה דָלָה לָנוּ** והוא גם דלה לנו מים מהבאר **וַיַּשְׁקְ אֶת הַצֹּאן ▪** והשקה לנו את הצאן**.**
    1. **אִישׁ מִצְרִי -** הן קראו לו "איש מצרי" כי חשבו שמשה היה מצרי, אולי מפני שדבר בשפה המצרית.
20. **וַיֹּאמֶר אֶל בְּנֹתָיו** ורעואל אמר אל בנותיו **וְאַיּוֹ** אז איפה הוא **לָמָּה זֶּה עֲזַבְתֶּן אֶת הָאִישׁ** למה עזבתן את האיש **קִרְאֶן לוֹ וְיֹאכַל לָחֶם ▪** תקראנה לו אולי הוא יתחתן עם אחת מכן.
    1. **וְאַיּוֹ** – איה = איפה. איכה = איפה אתה. איו = איפה הוא.
    2. **למה זה עזבתן** - הבנות ספרו לאביהן שהמים עלו לקראתו, ומזה הבין יתרו שמשה חשוב מאד, שהוא מזרעו של יעקב, שגם הוא המים עלו לקראתו.
    3. **ויאכל לחם** – רש"י מסביר שהפשט כאן ש"לחם" זה "אשה" ולא "סעודה". (כמו אצל שכתוב אצל יוסף שפוטיפר נתן לו הכל – חוץ מהלחם, כלומר אשתו).
21. **וַיּוֹאֶל מֹשֶׁה לָשֶׁבֶת אֶת הָאִישׁ** ומשה הסכים והתרצה לגור עם יתרו **וַיִּתֵּן אֶת צִפֹּרָה בִתּוֹ לְמֹשֶׁה ▪** ויתרו נתן את צפורה בתו למשה**.**
    1. **ויואל משה –** לפי הפשט, מלשון רצון, כמו 'הנה נא הואלתי לדבר'... לפי הדרש, מלשון שבועה, כמו 'תהי נא אלה בינותינו'..., שיתרו חשש שמשה יברח כמו שיעקב ברח מלבן, ולכן משה נשבע לו שלא יזוז ממדין רק אם יקבל רשות.
    2. **וַיִּתֵּן אֶת צִפֹּרָה** – במדרש מסופר שבהתחלה כאשר הבין יתרו שמשה נמלט מגזר דין מות של פרעה, זרק אותו למרתף, שם שכח ממנו במשך 10 שנים ובזמן הזה צפורה בתו היתה באה בסתר ומספקת מאכל ושתיה למשה. לאחר 10 שנים הוציאו ומשה נכנס לגינתו של יתרו, הודה והתפלל לה', והיה שם בגינה מקל תקוע באדמה ושם ה' חקוק עליו, מטה שנברא בין השמשות ואף אחד לא יכל לעוקרו מן האדמה. בא משה הושיט ידו וברגע אחד עקרו. ואז יתרו הבין שמשה צדיק ונתן לו את בתו צפורה.
22. **וַתֵּלֶד בֵּן** והיא ילדה בן **וַיִּקְרָא אֶת שְׁמוֹ גֵּרְשֹׁם** ומשה קרא את שמו גרשם **כִּי אָמַר** בגלל שהוא שהוא אמר **גֵּר הָייתִי בְּאֶרֶץ נָכְרִיָּה ▪** אני הייתי זר בארץ זרה**.**
23. **וַיְהִי בַיָּמִים הָרַבִּים הָהֵם** ובמשך הימים הרבים שמשה היה במדין **וַיָּמָת מֶלֶךְ מִצְרַיִם** מלך מצרים נהיה מצורע **וַיֵּאָנְחוּ בְנֵי יִשְׂרָאֵל מִן הָעֲבֹדָה** ובני ישראל נאנחו מרוב העבודה **וַיִּזְעָקוּ** והם צעקו לה' **וַתַּעַל שַׁוְעָתָם אֶל הָאֱלֹהִים** והתפילה שלהם עלתה אל ה' **מִן הָעֲבֹדָה ▪** מרוב העבודה**.**
    1. **וימת מלך מצרים** - הכוונה שנהיה מצורע, ומצורע נחשב כמו מת, לכן כתוב "וימת". ובני ישראל סבלו מאד מהצרעת הזו, כי רופאיו אמרו לו שכדי להתרפא עליו להתרחץ בדם, ואכן לצורך זה היה שוחט בכל יום 150 תינוקות בבוקר ועוד 150 בערב ומתרחץ בדמם. (ואין להסביר שמת ממש, כי אם כן מדוע בנ"י נאנחו, היו צריכים לשמוח שמת).
    2. **ויזעקו...שועתם...נאקתם –** כל אלה לשונות של תפלה.
24. **וַיִּשְׁמַע אֱלֹהִים אֶת נַאֲקָתָם** וה' שמע את הצעקה שלהם **וַיִּזְכֹּר אֱלֹהִים אֶת בְּרִיתוֹ** וה' זכר את הברית שהוא עשה **אֶת אַבְרָהָם אֶת יִצְחָק וְאֶת יַעֲקֹב ▪** עם אברהם עם יצחק ועם יעקב.
    1. **נַאֲקָתָם –** גם זה לשון של תפילה.
25. **וַיַּרְא אֱלֹהִים אֶת בְּנֵי יִשְׂרָאֵל** וה' ראה את השעבוד של בני ישראל **וַיֵּדַע אֱלֹהִים ▪** וה' שם לב ולא התעלם יותר**.**
    1. **וידע אלקים -** אין הכוונה שעד עכשיו ה' לא זכר אותם ח"ו, אלא שעד עכשיו ה' העלים עיניו מהם כי היתה הגזרה של השיעבוד (משל לאמא שהרופא מטפל בבנה והבן מתייסר אך האמא מעלימה עיניה מהבכי שלו), ועכשיו שהגיע זמן הגאולה, שם לב אליהם להצילם.
    2. **( רביעי )**

## פרק ג

1. **וּמֹשֶׁה הָיָה רֹעֶה אֶת צֹאן יִתְרוֹ** ומשה היה רועה את הצאן של יתרו **חֹתְנוֹ** הוא אבא של אשתו **כֹּהֵן מִדְיָן** השר החשוב של מדין **וַיִּנְהַג אֶת הַצֹּאן אַחַר הַמִּדְבָּר** והוא הוליך את הצאן עד אחרי המדבר **וַיָּבֹא אֶל הַר הָאֱלֹהִים** והוא הגיע אל הר סיני **חֹרֵבָה ▪** למקום שנקרא חורב.
   1. **וּמֹשֶׁה הָיָה רֹעֶה -** מאבותינו היו הרבה רועי צאן, כמו יעקב, משה, ודוד, אפילו שזו נחשבת לעבודה לאנשים פשוטים ולא כ"כ חכמים, וזאת משום שרצו כך להתרחק מחברת אנשים, להתבודד בשדות ולעבוד את ה' ללא הפרעות.
   2. **אחר המדבר -** משה הוליך את הצאן רחוק עד אחרי המדבר כדי להתרחק מהגזל, שלא ירעו בשדות זרים (אבל לא למדבר עצמו, כי שם אין מרעה).
   3. מסופר במדרש: יום אחד ברח לו גדי, משה רדף אחריו עד שהגדי מצא מעין מים ונעצר לשתות. משה ראה שהגדי מותש וברחמיו נשא את הגדי על כתפיו בחזרה לעדר. ה' ראה דבר זה ואמר, מי שיש לו כך הרבה רחמים, ראוי להנהיג את ישראל ברחמים.
   4. משה היה עכשיו בן 80 שנה (כפי שמפורש בפסוק בהמשך).
   5. **וַיָּבֹא אֶל הַר הָאֱלֹהִים -** הפסוק קורא לו הר האלוקים על שם העתיד.
2. **וַיֵּרָא מַלְאַךְ יְיָ אֵלָיו** ומלאך של ה' התגלה אליו **בְּלַבַּת אֵשׁ** בלהבה של אש **מִתּוֹךְ הַסְּנֶה** מתוך עץ הסנה **וַיַּרְא וְהִנֵּה הַסְּנֶה בֹּעֵר בָּאֵשׁ** ומשה ראה שהסנה בוער באש **וְהַסְּנֶה אֵינֶנּוּ אֻכָּל ▪** והסנה לא נשרף על ידי האש**.**
   1. **מִתּוֹךְ הַסְּנֶה –** שאלה: מדוע ה' מתגלה למשה דווקא מתוך הסנה שהוא עץ קוצני, ולא מתוך עץ אחר? תשובה: כי ה' מראה בזה שהוא משתתף בצער של בני ישראל, ככתוב "עמו אנכי בצרה". (ועוד רמז יש בזה, שאפשר להכניס את היד לסנה ולא מרגישים את הקוצים, אך קשה להוציא כי נדקרים. כך בני ישראל, נכנסו למצרים בקלות, אך לצאת לא נותנים להם).
3. **וַיֹּאמֶר מֹשֶׁה** ומשה אמר **אָסֻרָה נָּא וְאֶרְאֶה** אני אסור בבקשה ממקומי כדי לראות **אֶת הַמַּרְאֶה הַגָּדֹל הַזֶּה** את מראה הפלא הגדול הזה **מַדּוּעַ לֹא יִבְעַר הַסְּנֶה ▪** מדוע לא נשרף הסנה**.**
4. **וַיַּרְא יְיָ כִּי סָר לִרְאוֹת** וה' ראה שהוא סר ממקומו כדי לראות **וַיִּקְרָא אֵלָיו אֱלֹהִים מִתּוֹךְ הַסְּנֶה** וה' קרא לו מתוך הסנה **וַיֹּאמֶר מֹשֶׁה מֹשֶׁה** וה' אמר משה משה **וַיֹּאמֶר הִנֵּנִי ▪** ומשה אמר הנה אני מוכן ומזומן**.**
   1. **מֹשֶׁה מֹשֶׁה -** פעמים, מלשון חיבה.
5. **וַיֹּאמֶר** וה' אמר **אַל תִּקְרַב הֲלֹם** אל תתקרב לכאן **שַׁל נְעָלֶיךָ מֵעַל רַגְלֶיךָ** תוריד את הנעליים שלך מעל הרגלים שלך **כִּי הַמָּקוֹם אֲשֶׁר אַתָּה עוֹמֵד עָלָיו** כי המקום שאתה דורך עליו **אַדְמַת קֹדֶשׁ הוּא ▪** זה מקום של אדמה קדושה**.**
   1. **אַל תִּקְרַב... שַׁל נְעָלֶיךָ...** – שני ענינים כתובים פה. א' - המקום שברצונך להתקרב אליו קדוש מאד ואסור לך להתקרב אליו. ב' - גם המקום שאתה עומד עליו הוא קדוש, אמנם פחות, ואתה יכול לעמוד עליו, אך בלי נעליים.
   2. **(אַדְמַת קֹדֶשׁ הוּא** – שואל רש"י, הרי אדמה זה מלשון נקבה וא"כ היה צריך לכתוב "אדמת קדש היא"? תשובה: המילה "הוא" לא מתייחסת על המילים "אדמת קדש" אלא על "המקום" שכתוב בתחילת המשפט, כלומר שהמקום - הוא קדוש).
6. **וַיֹּאמֶר** וה' אמר **אָנֹכִי אֱלֹהֵי אָבִיךָ** אני האלקים של אביך (עמרם) **אֱלֹהֵי אַבְרָהָם אֱלֹהֵי יִצְחָק וֵאלֹהֵי יַעֲקֹב** האלקים של אברהם יצחק יעקב **וַיַּסְתֵּר מֹשֶׁה פָּנָיו** ומשה הסתיר את הפנים שלו **כִּי יָרֵא מֵהַבִּיט אֶל הָאֱלֹהִים ▪** כי הוא פחד להסתכל על ה'.
   1. **(אָנֹכִי אֱלֹהֵי אָבִיךָ** – מכאן משמע שעמרם כבר לא היה חי, שהרי ה' לא מייחד שמו על החיים).
   2. **ויסתר משה פניו כִּי יָרֵא... –** למרות שהיה באפשרותו להביט אל האלוקים, אך מפני ענוותנותו לא ראה עצמו ראוי לכך והסתיר את פניו. ובשכר זה זכה (כאשר היה בשמים וירד מהר סיני עם לוחות הברית בידיו) שקרן עור פניו והיה שם מסיכה כדי שבני ישראל יוכלו לגשת אליו.
7. **וַיֹּאמֶר יְיָ** וה' אמר למשה  
   **רָאֹה רָאִיתִי אֶת עֳנִי עַמִּי אֲשֶׁר בְּמִצְרָיִם** אני ראיתי את הצער של העם שלי שבמצרים **וְאֶת צַעֲקָתָם שָׁמַעְתִּי מִפְּנֵי נֹגְשָׂיו** ושמעתי את צעקותיהם מפני הנוגשים שמענים אותם **כִּי יָדַעְתִּי אֶת מַכְאֹבָיו ▪** כי עכשיו אני כבר שמתי לבי לכאבים שלהם.
8. **וָאֵרֵד** ולכן ירדתי לדבר אתך מתוך הסנה **לְהַצִּילוֹ מִיַּד מִצְרַיִם** כדי להציל את עם ישראל ממצרים **וּלְהַעֲלֹתוֹ מִן הָאָרֶץ הַהִוא** ולהעלות אותו מארץ מצרים **אֶל אֶרֶץ טוֹבָה וּרְחָבָה** אל ארץ טובה ורחבה **אֶל אֶרֶץ זָבַת חָלָב וּדְבָשׁ** אל ארץ שנוזל בה חלב ודבש **אֶל מְקוֹם** אל המקום שעכשיו גרים שם **הַכְּנַעֲנִי וְהַחִתִּי וְהָאֱמֹרִי** הכנעני והחיתי והאמורי **וְהַפְּרִזִּי וְהַחִוִּי וְהַיְבוּסִי ▪** והפריזי והחיוי והיבוסי**.**
   1. **ולהעלותו** - ה' היה יכול להשאירם במצרים ולעשות שהם ישלטו שם, אך ה' רוצה להעלותם לארץטובה ורחבה יותר.
   2. **(אֶל מְקוֹם הַכְּנַעֲנִי...** – מוזכר רק ששה עמים במקום שבעה, הגרגשי לא מוזכר כי לא היה להם ארץ אלא היו מפוזרים בין העמים האחרים).
9. **וְעַתָּה** ועכשיו **הִנֵּה צַעֲקַת בְּנֵי יִשְׂרָאֵל בָּאָה אֵלָי** הנה הצעקות של בני ישראל הגיעו אלי **וְגַם רָאִיתִי אֶת הַלַּחַץ אֲשֶׁר מִצְרַיִם לֹחֲצִים אֹתָם ▪** וגם ראיתי את הלחץ שהמצרים לוחצים אותם**.**
10. **וְעַתָּה לְכָה וְאֶשְׁלָחֲךָ אֶל פַּרְעֹה** ועכשיו באואני אשלח אותך אל פרעה **וְהוֹצֵא אֶת עַמִּי בְנֵי יִשְׂרָאֵל מִמִּצְרָיִם ▪** ותוציא את עמי בני ישראל ממצרים**.**
11. **וַיֹּאמֶר מֹשֶׁה אֶל הָאֱלֹהִים** ומשה אמר לה' **מִי אָנֹכִי כִּי אֵלֵךְ אֶל פַּרְעֹה** מי אני שאדבר עם פרעה הרי הוא יכול להרוג אותי **וְכִי אוֹצִיא אֶת בְּנֵי יִשְׂרָאֵל מִמִּצְרָיִם ▪** ומה הזכות שיש לבנ"י כדי לצאת ממצרים**.**
    1. **מי אנכי... וכי אוציא... –** שתי שאלות שאל: הראשונה: אני רועה צאן פשוט ואינני מתאים לדבר לפני מלכים, ואני מפחד שפרעה יהרוג אותי. והשאלה השניה: מידת הדין מקטרגת ושואלת איזו זכות יש להם לצאת ממצרים, הרי בני ישראל עבדו עבודה זרה?! ורצוני לדעת מה התשובה לקטרוג הזה.
12. **וַיֹּאמֶר** וה' אמר למשה **כִּי אֶהְיֶה עִמָּךְ** אני אשמור עליך **וְזֶה לְּךָ הָאוֹת** והסנה הזה שלא נשרף הוא סימן לך שלא תנזק **כִּי אָנֹכִי שְׁלַחְתִּיךָ** כי אני שלחתי אותך **בְּהוֹצִיאֲךָ אֶת הָעָם מִמִּצְרַיִם** ומתי שתוציא את העם ממצרים **תַּעַבְדוּן אֶת הָאֱלֹהִים עַל הָהָר הַזֶּה ▪** תקבלו את התורהעל ההר הזה**.**
    1. **כי אהיה עמך... בהוציאך... -** ה' השיב על ראשון ראשון ועל אחרון אחרון. על השאלה הראשונה "מי אנכי" התשובה היא שאני יהיה אתך והסנה הזה הוא סימן שלא תנזק, כשם שהסנה עושה שליחותי ולא נשרף. ועל השאלה השניה "וכי אוציא" כלומר מה הזכויות שלהם, התשובה היא שאמנם כרגע אין להם זכויות, אך מגיע להם להגאל בזכות שעתידים לקבל את התורה על ההר הזה.
13. **וַיֹּאמֶר מֹשֶׁה אֶל הָאֱלֹהִים** ומשה אמר לה' **הִנֵּה אָנֹכִי בָא אֶל בְּנֵי יִשְׂרָאֵל** הנה אני אבוא אל בני ישראל **וְאָמַרְתִּי לָהֶם** ואני אומר להם **אֱלֹהֵי אֲבוֹתֵיכֶם שְׁלָחַנִי אֲלֵיכֶם** האלקים של אבותיכם שלח אותי אליכם **וְאָמְרוּ לִי מַה שְּׁמוֹ** והם ישאלו אותי באיזה שם ומידה הוא יגאל אותנו **מָה אֹמַר אֲלֵהֶם ▪** מה אני אומר להם**.**
14. **וַיֹּאמֶר אֱלֹהִים אֶל מֹשֶׁה** וה' אמר למשה **אֶהְיֶה** אני אהיה אתם להצילם מהגלות הזאת  **אֲשֶׁר אֶהְיֶה** ואני אהיה אתם להצילם גם מהגלויות העתידות **וַיֹּאמֶר** וה' אמר **כֹּה תֹאמַר לִבְנֵי יִשְׂרָאֵל** כך אתה תאמר לבני ישראל **אֶהְיֶה שְׁלָחַנִי אֲלֵיכֶם ▪** אהיה שלח אותי להצילכם מהגלות הזו**.**
    1. **אֶהְיֶה** – זה שילוב של שני שמות, אלוקות והוי"ה, מידת הדין ומידת הרחמים. כי הגאולה היתה בדין כלפי מצרים וברחמים כלפי ישראל.
    2. **כֹּה תֹאמַר... אֶהְיֶה שְׁלָחַנִי -** אָמַר מֹשֶׁה לַקָבָּ"ה, מַסְפִּיק הַצָּרָה שֶׁיֵּשׁ לָהֶם עַכְשָׁיו, למה לְהַזְכִּיר לָהֶם גָּלֻיּוֹת נוֹסָפוֹת? אָמַר לוֹ הקב"ה יפה אמרת ואכן זו היתה כוונתי, מה שאָמַרְתִּי "אהיה אשר אהיה" זה היה בשבילך בלבד, אֲבָל לִבְנֵי יִשְׂרָאֵל תֹּאמַר "אהיה" בלבד, בלי להזכיר את הגלויות העתידות.
15. **וַיֹּאמֶר עוֹד אֱלֹהִים אֶל מֹשֶׁה** וה' אָמַר עוֹד לְמֹשֶׁה **כֹּה תֹאמַר אֶל בְּנֵי יִשְׂרָאֵל** כַּךְ תֹּאמַר לִבְנֵי יִשְׂרָאֵל **יְיָ אֱלֹהֵי אֲבֹתֵיכֶם** ה' האלוקים של אֲבוֹתֵיכֶם **אֱלֹהֵי אַבְרָהָם אֱלֹהֵי יִצְחָק וֵאלֹהֵי יַעֲקֹב** אֱלֹקֵי אַבְרָהָם אֱלֹקֵי יִצְחָק וְאֱלֹקֵי יַעֲקֹב **שְׁלָחַנִי אֲלֵיכֶם** שָׁלַח אוֹתִי אֲלֵיכֶם **זֶה שְּׁמִי לְעֹלָם** שם הוי"ה זֶה השם שלי לְעוֹלָם  **וְזֶה זִכְרִי לְדֹר דֹּר ▪** ובשם אדנו"ת יַזְכִּירוּ אֶת שְׁמִי בְּכָל הדורות**.**
    1. **זֶה שְּׁמִי... –** הַכַּוָּנָה לשם הוי"ה שֶׁמֻּזְכָּר בתחילת הפסוק. (הוי"ה - מלשון היה הווה ויהיה, אדנות - מלשון שהוא אדון על הכל).
    2. **לְעֹלָם** - המִּלָּה לְעוֹלָם כתובה בלי האות ו', מְרֻמָּז בְּזֶה לְשׁוֹן "העלמה", שֶׁבשעה שמזכירים את ה' בפה, מעלימים אֶת צורת הַכְּתִיבָה, שֶׁלֹּא קוֹרְאִים אוֹתוֹ כִּכְתָבוֹ (הֲוָיָ"ה) אֶלָּא קוֹרְאִים אוֹתוֹ בִּלְשׁוֹן אַדְנוּת.
    3. **( חמישי )**
16. **לֵךְ וְאָסַפְתָּ אֶת זִקְנֵי יִשְׂרָאֵל** לְךָ וְתֶאֱסֹף אֶת חַכְמֵי יִשְׂרָאֵל **וְאָמַרְתָּ אֲלֵהֶם** וְתֹאמַר לָהֶם **יְיָ אֱלֹהֵי אֲבֹתֵיכֶם נִרְאָה אֵלַי** ה' האלוקים של אֲבוֹתֵיכֶם התגלה אֵלָי **אֱלֹהֵי אַבְרָהָם יִצְחָק וְיַעֲקֹב** אֱלֹקֵי אַבְרָהָם יִצְחַק וְיַעֲקֹב **לֵאמֹר** וְכַךְ הוּא אָמַר לי לומר **פָּקֹד פָּקַדְתִּי אֶתְכֶם** אֲנִי זָכַרְתִּי אֶתְכֶם **וְאֶת הֶעָשׂוּי לָכֶם בְּמִצְרָיִם ▪** וְאֶת מָה שֶׁעוֹשִׂים לָכֶם בְּמִצְרַיִם**.**
    1. **לֵךְ וְאָסַפְתָּ -** הדָּבָר הרִאשׁוֹן, עוד לפני שהולך לדבר עם פרעה, מֹשֶׁה צָרִיךְ לְדַבֵּר עִם זִקְנֵי יִשְׂרָאֵל ולבשר להם על הגאולה.
17. **וָאֹמַר** וַאֲנִי אָמַרְתִּי **אַעֲלֶה אֶתְכֶם מֵעֳנִי מִצְרַיִם** שֶׁאני אַעֲלֶה אֶתְכֶם מהצרות של מִצְרַיִם **אֶל אֶרֶץ הַכְּנַעֲנִי וְהַחִתִּי וְהָאֱמֹרִי** אֶל אֶרֶץ הַכְּנַעֲנִי וְהַחִתִּי וְהָאֱמֹרִי  
    **וְהַפְּרִזִּי וְהַחִוִּי וְהַיְבוּסִי** וְהַפְּרִזִּי וְהַחִוִּי וְהַיְבוּסִי **אֶל אֶרֶץ זָבַת חָלָב וּדְבָשׁ ▪** אֶל אֶרֶץ שֶׁנּוֹזֵל בה חָלָב וּדְבַשׁ.
18. **וְשָׁמְעוּ לְקֹלֶךָ** וזקני ישראל יאמינו לך **וּבָאתָ אַתָּה וְזִקְנֵי יִשְׂרָאֵל אֶל מֶלֶךְ מִצְרַיִם** וְתָבוֹא בְּיַחַד עִם זקני יִשְׂרָאֵל אֶל מֶלֶךְ מִצְרַיִם **וַאֲמַרְתֶּם אֵלָיו** ותגידו לו **יְיָ אֱלֹהֵי הָעִבְרִיִּים נִקְרָה עָלֵינוּ** ה' אֱלֹקֵי הָעִבְרִיים התגלה אֵלֵינוּ בְּמִקְרֶה **וְעַתָּה נֵלְכָה נָּא** וְעַכְשָׁיו נֵלֵךְ בְּבַקָּשָׁה  **דֶּרֶךְ שְׁלֹשֶׁת יָמִים בַּמִּדְבָּר** למֶרְחָק של שְׁלֹשָׁה ימי הליכה בַּמִּדְבָּר **וְנִזְבְּחָה לַיְיָ אֱלֹהֵינוּ ▪** וְשם נַקְרִיב קרבנות לַה' אֱלֹקֵינוּ**.**
    1. **וְשָׁמְעוּ לְקֹלֶךָ** – כתוב במדרש: הַזְּקֵנִים הָלְכוּ לִשְׁאֹל אֶת סֶרַח בַּת אֲשֶׁר, כֵּיצַד לְהִתְיַחֵס לִבְשׂוֹרַת הַגְּאֻלָּה שֶׁהֵבִיא מֹשֶׁה, וְהִיא אָמְרָה לָהֶם שיש סימן מסור מיעקב ומיוסף שה' יגאל את בנ"י בִּלְשׁוֹן "פָּקֹד פָּקַדְתִּי" (כמו שְיוֹסֵף כְּשֶׁהִשְׁבִּיעַ אֶת בְּנֵי יִשְׂרָאֵל: "וְאֱלֹקִים פָּקֹד יפקוד אתכֶם"), ולכן הם האמינו.
    2. **אֱלֹקֵי הָעִבְרִיים –** בַּמִּלָּה "הָעִבְרִיים" יֵשׁ אוֹת י' מְיוּתֶרֶת, רֶמֶז לַעֲשֶׂרֶת הַמַּכּוֹת שֶׁהַמִּצְרִים יְקַבְּלוּ מֵאֱלוֹקֵי הָעִבְרִים.
    3. **נִקְרָה עָלֵינוּ** – בכוונה תגידו שנגלה במקרה, כדי שלא יגיד לכם: מה, עכשיו תלכו אליו כל יומיים?!?
    4. **דֶּרֶךְ שְׁלֹשֶׁת יָמִים בַּמִּדְבָּר -** שֶׁזֶּהוּ הַמֶּרְחָק עַד הָר סִינַי, ועוד יום להתעכב בשביל הקרבנות, ועוד שלשה ימים הדרך חזרה, סה"כ 7 ימים.
    5. **שְׁלֹשֶׁת יָמִים... וְנִזְבְּחָה... -** שאלה: ה' הרי רצה שבנ"י ישתחררו לגמרי, אז מדוע ציוה לבקש מפרעה שישחרר אותם רַק לִשְׁלֹשָׁה יָמִים? תשובה: ה' רצה שֶׁזֶּה יוֹכִיחַ כמה שהוא עקשן שמגיע לו עונש, שֶׁהרי אֵינוֹ מוּכָן לְשֹׁלְחַם אֲפִילּוּ לִשְׁלֹשָׁה יָמִים בִּלְבַד, ובְּוַדַּאי שֶׁלֹּא יַסְכִּים לשחררם לגמרי. ועוד סיבה מדוע בקש שחרור לימים ספורים, כדי שהמצרים יסכימו להשאיל לבנ"י כסף וזהב, כי יחשבו שחוזרים...
19. **וַאֲנִי יָדַעְתִּי** וַאֲנִי יודע **כִּי לֹא יִתֵּן אֶתְכֶם מֶלֶךְ מִצְרַיִם לַהֲלֹךְ** שֶׁמֶּלֶךְ מִצְרַיִם לֹא יִתֵּן לָכֶם לָלֶכֶת **וְלֹא בְּיָד חֲזָקָה ▪** בְּלִי שֶׁאני אַכֶּה אוֹתוֹ בְּיָדִי הַחֲזָקָה**.**
20. **וְשָׁלַחְתִּי אֶת יָדִי וְהִכֵּיתִי אֶת מִצְרַיִם** וַאֲנִי אֶשְׁלַח אֶת יָדִי וְאַכֶּה אֶת מִצְרַיִם **בְּכֹל נִפְלְאֹתַי אֲשֶׁר אֶעֱשֶׂה בְּקִרְבּוֹ** בְּכָל עשרת המכות המופלאות שֶׁאֶעֱשֶׂה בְּתוֹכוֹ **וְאַחֲרֵי כֵן יְשַׁלַּח אֶתְכֶם ▪** וְרק אַחר כך הוּא יִשְׁלַח אֶתְכֶם**.**
21. **וְנָתַתִּי אֶת חֵן הָעָם הַזֶּה בְּעֵינֵי מִצְרָיִם** וַאֲנִי אעשה שעם ישראל יִמְצָא חֵן בְּעֵינֵי מִצְרַיִם **וְהָיָה כִּי תֵלֵכוּן** ומתי שתלכו-תצאו מִמִּצְרַיִם **לֹא תֵלְכוּ רֵיקָם ▪** לֹא תֵּלְכוּ בְּיָדַיִם רֵיקוֹת**.**
    1. **וְנָתַתִּי אֶת חֵן הָעָם הַזֶּה בְּעֵינֵי מִצְרָיִם -** זֶה נֵס גדול, שֶׁהֲרֵי במשך שנים רבות הַמִּצְרִים שָׂנְאוּ אֶת יִשְׂרָאֵל.
    2. **לֹא תֵלְכוּ רֵיקָם -** כְּהַבְטָחַת הָקָּבָּ"ה לְאַבְרָהָם: "וְאַחֲרֵי כֵּן יָצְאוּ בִּרְכוּשׁ גָּדוֹל".
22. **וְשָׁאֲלָה אִשָּׁה מִשְּׁכֶנְתָּהּ** כָּל אִשָּׁה תקח בהשאלה מֵהַשְּׁכֵנָה שֶׁלָּהּ **וּמִגָּרַת בֵּיתָהּ** וּמִזֹּאת שֶׁגָּרָה בְּבֵיתָהּ **כְּלֵי כֶסֶף וּכְלֵי זָהָב וּשְׂמָלֹת** כְּלֵי כֶּסֶף וּכְלֵי זָהָב וּבְגָדִים **וְשַׂמְתֶּם עַל בְּנֵיכֶם וְעַל בְּנֹתֵיכֶם** וְתָשִׂימוּ גַּם עַל בְּנֵיכֶם וְעַל בְּנוֹתֵיכֶם **וְנִצַּלְתֶּם אֶת מִצְרָיִם ▪** וּתְרוֹקְנוּ אֶת מִצְרַיִם מכל רכושם**.**
    1. **וְנִצַּלְתֶּם -** תַּעֲשׂוּ אֶת מִצְרַיִם כְּמוֹ מְצוּלָה (מַיִם עֲמֻקִים בַּיַּם), שכמו במצולות אין שם דגים, כַּךְ מִצְרַיִם תִתְרוֹקֵן מִכָּל הַכֶּסֶף וְהַזָּהָב. (סִּפּוּר חֲזַ"ל: שֶׁהַמִּצְרִים תָּבְעוּ אֶת יִשְׂרָאֵל שישלמו עַל זֶה, וּגְבִיהָה בֵּן פְּסִיסָא הִתְוַכַּח עִמָּם וְדָרַשׁ תַּשְׁלוּם עַל הַשִּׁעְבּוּד...).

## פרק ד

1. **וַיַּעַן מֹשֶׁה וַיֹּאמֶר** מֹשֶׁה עָנָה וְאָמַר **וְהֵן לֹא יַאֲמִינוּ לִי** הֲרֵי עם ישראל לֹא יַאֲמִינוּ לִי  
   **וְלֹא יִשְׁמְעוּ בְּקֹלִי** וְלֹא יְקַבְּלוּ אֶת דְּבָרַי **כִּי יֹאמְרוּ לֹא נִרְאָה אֵלֶיךָ יְיָ ▪** כי הֵם יגידו: ה' לֹא התגלה אֵלֶיךָ**.**
2. **וַיֹּאמֶר אֵלָיו יְיָ** וְה' אָמַר למשה **מַה זֶה (מזה) בְיָדֶךָ** מה זֶה הַדָּבָר שביד שלך **וַיֹּאמֶר מַטֶּה ▪** וּמֹשֶׁה אָמַר מַטֶּה**.**
   1. **מַזֶּה בְיָדֶךָ -** לְפִי הַפְּשָׁט הַכַּוָּנָה שֶׁה' מְדַבֵּר אִתּוֹ כְּדֶרֶךְ שֶׁאָדָם מדבר עם חֲבֵרוֹ, אתה מודה שיש לך ביד מקל? בא תראה שזה יהפך לנחש. (וְלֹא שֶׁחַ"ו ה' אֵינוֹ יוֹדֵעַ מָה בְיָדוֹ). וּלְפִי הַדְּרָשׁ לָכֵן כָּתוּב "מזה" בְּמִילָה אַחַת, שֶׁאֶפְשָׁר לִקְרֹא "מִזֶּה", דְּהַיְנוּ מֵהַדָּבָר הַזֶּה שֶׁאתה מחזיק בְּיָדְךָ – תִּלְקֶה, כי אַתָּה אוֹמֵר על בנ"י לשון הרע שֶׁלֹּא יַאֲמִינוּ לְךָ וְהֵם הרי מַאֲמִינִים בְּנֵי מַאֲמִינִים, כְּמוֹ שֶׁכָּתוּב בַּהֶמְשֵׁךְ "וַיַּאֲמֵןהָעָם" (ורק בודדים לא האמינו עד שראו המופתים, אבל הוא לא היה צריך לומר על כלל ישראל שלא יאמינו). וּמִפְּנֵי שהוא דבר עֲלֵיהֶם רָעַה, העונש הוא שהמטה נהפך לנחש ומשה פחד וברח ממנו. (וְלָמָּה יהפך דַּוְקָא לְנָחָשׁ? כי כמו שהנחש נושך ואין לו הנאה מכך, כי אינו אוכל את הטרף, כך בעל לשון הרע מזיק בלי שיש לו הנאה).
   2. ה' נותן למשה שלשה נסים, במטרה שיעשה אותם לעיני העם, כדי שכולם יאמינו:
3. **וַיֹּאמֶר הַשְׁלִיכֵהוּ אַרְצָה** וְה' אָמַר לוֹ תזרוק אוֹתוֹ לָאָרֶץ **וַיַּשְׁלִכֵהוּ אַרְצָה** ומשה זרק אוֹתוֹ לָאָרֶץ **וַיְהִי לְנָחָשׁ** והמטה נהפך לְנָחָשׁ **וַיָּנָס מֹשֶׁה מִפָּנָיו ▪** וּמֹשֶׁה בָּרַח מפני הנחש**.**
4. **וַיֹּאמֶר יְיָ אֶל מֹשֶׁה** וְה' אָמַר לְמֹשֶׁה **שְׁלַח יָדְךָ וֶאֱחֹז בִּזְנָבוֹ** שׁלַח אֶת יָדְךָ והחזיק אֶת הַנָּחָשׁ בִּזְנָבוֹ **וַיִּשְׁלַח יָדוֹ וַיַּחֲזֶק בּוֹ** וּמֹשֶׁה שָׁלַח אֶת יָדוֹ וְהֶחֱזִיק בנחש **וַיְהִי לְמַטֶּה בְּכַפּוֹ ▪** והנחש נהפך לְמַטֶּה בְּכַף יָדוֹ**.**
5. **לְמַעַן יַאֲמִינוּ** הנס הזה הוא כְּדֵי שבני ישראל יַאֲמִינוּ **כִּי נִרְאָה אֵלֶיךָ יְיָ אֱלֹהֵי אֲבֹתָם** שהתגלה אֵלֶיךָ ה' האלקים של האבות שלהם **אֱלֹהֵי אַבְרָהָם אֱלֹהֵי יִצְחָק וֵאלֹהֵי יַעֲקֹב ▪** אֱלֹקֵי אַבְרָהָם אֱלֹקֵי יִצְחָק וְאֱלֹקֵי יַעֲקֹב**.**
6. **וַיֹּאמֶר יְיָ לוֹ עוֹד** וְה' אָמַר לוֹ עוֹד **הָבֵא נָא יָדְךָ בְּחֵיקֶךָ** תכניס בְּבַקָּשָׁה אֶת היד שלך לְחֵיקֶךָ **וַיָּבֵא יָדוֹ בְּחֵיקוֹ** וְהוּא הִכְנִיס אֶת יָדוֹ לְחֵיקוֹ **וַיּוֹצִאָהּ** וְהוּא הוֹצִיא אוֹתָהּ **וְהִנֵּה יָדוֹ מְצֹרַעַת** וְהִנֵּה היד שלו היתה עם צרעת **כַּשָּׁלֶג ▪** לְבָנָה כְּמוֹ שֶׁלֶג**.**
   1. **וְהִנֵּה יָדוֹ מְצֹרַעַת כַּשָּׁלֶג –** גם בצרעת זו ה' הלקה אותו כעונש על מה שֶׁדִּבֵּר לשון הרע עַל בנ"י (צרעת זה עונש על לשון הרע, כמו שמרים נענשה בצרעת).
7. **וַיֹּאמֶר הָשֵׁב יָדְךָ אֶל חֵיקֶךָ** וְה' אָמַר לוֹ תחזיר אֶת יָדְךָ אֶל חֵיקֶךָ **וַיָּשֶׁב יָדוֹ אֶל חֵיקוֹ** וְהוּא הֶחֱזִיר אֶת יָדוֹ אֶל חֵיקוֹ **וַיּוֹצִאָהּ מֵחֵיקוֹ** וְהוּא הוֹצִיא אוֹתָהּ מֵחֵיקוֹ **וְהִנֵּה שָׁבָה כִּבְשָׂרוֹ ▪** וְהִנֵּה הִיא חֲזָרָה לִהְיוֹת כִּבְשָׂרוֹ**.**
   1. **וַיּוֹצִאָהּ מֵחֵיקוֹ -** שְׁאֵלָה: מַדּוּעַ כָּאן כְּשֶׁהִתְרַפֵּא כָּתוּב "וַיּוֹצִאָהּמֵחֵיקוֹ", וְאִילּוּ בַּפָּסוּק הַקֹּדֶם כְּשֶׁהִצְטָרַע כָּתוּב "וַיּוֹצִאָהּ" ולא כתוב "מחיקו"? תְּשׁוּבָה: מִכָּאן לוֹמְדִים שֶׁמִּדָּה טוֹבָה מְמַהֶרֶת לָבוֹא יוֹתֵר מַהֵר מִמִּדַּת פֻּרְעָנוּת, כי כשהיד נהיתה צרעת זה קרה רק לאחר שהוציא אותה מחיקו, אבל כשהיד התרפאה זה קָרָה כשהיד עוֹד היתה בתוך חיקו, לִפְנֵי שֶׁהוֹצִיא אותה.
8. **וְהָיָה אִם לֹא יַאֲמִינוּ לָךְ** וְאִם בני ישראל לֹא יַאֲמִינוּ לְךָ **וְלֹא יִשְׁמְעוּ לְקֹל הָאֹת הָרִאשׁוֹן** וְלֹא יִשְׁמְעוּ לקול הַסִּימָן הָרִאשׁוֹן **וְהֶאֱמִינוּ לְקֹל הָאֹת הָאַחֲרוֹן ▪** אז הֵם יַאֲמִינוּ לקול הַסִּימָן הָאַחֲרוֹן**.**
   1. **וְהֶאֱמִינוּ לְקֹל הָאֹת הָאַחֲרוֹן -** לפי הדרש: מדוע יש סברה יותר שיאמינו לסימן השני יותר מהראשון? כי הם יראו שהיד שלך נהפכת לצרעת ותסביר להם שזה משום שֶׁדִּבַּרְתָּ רָעַה עֲלֵיהֶם, וְאָז הֵם יַאֲמִינוּ לְךָ, כִּי הם יוֹדְעִים שֶׁמִּי שֶׁעוֹשֶׂה רָעַה לְעַם יִשְׂרָאֵל נֶעֱנַשׁ בנגעים. כְּמוֹ שֶׁפַּרְעֹה לָקח אֶת שָׂרָה וְנֶעֶנְשׁ בנגעים (אבל מהנחש הם לא יראו שאתה לוקה, כי מה שמשה ברח מהנחש זה רק כאשר הוא עשה זאת בפעם הראשונה לפני ה'. ולמעשה יוצא שמשה לקה 3 פעמים. מהנחש - פעם אחת, ומהצרעת – פעמיים, לפני ה' ולפני ישראל).
   2. **לְקֹל... לְקֹל... –** מדרש: הַמַּטֶּה הִשְׁמִיעַ קוֹלו לאזני עם ישראל "אֲנִי הָייתִי מַטֶּה וְנֶהְפַּכְתִּי לְנָחָשׁ וְחָזַרְתִּי לִהְיוֹת מַטֵּה". וְכֵן יָדוֹ שֶׁל מֹשֶׁה היתה מַשְׁמִיעָה קוֹל: "הָייתִי יָד בְּרִיאָה וְנִצְטַרָעֲתִי וְחָזַרְתִּי וְנִרְפֵאתִי".
9. **וְהָיָה אִם לֹא יַאֲמִינוּ** וְאִם הֵם לֹא יַאֲמִינוּ  **גַּם לִשְׁנֵי הָאֹתוֹת הָאֵלֶּה** גַּם לִשְׁנֵי הַסִּימָנִים הָאֵלֶּה **וְלֹא יִשְׁמְעוּן לְקֹלֶךָ** וְלֹא יְקַבְּלוּ אֶת דְּבָרֶיךָ **וְלָקַחְתָּ מִמֵּימֵי הַיְאֹר** אז תִקַּח מהמים של הַיְּאוֹר **וְשָׁפַכְתָּ הַיַּבָּשָׁה** וְתִשְׁפֹּך אותם לַיַּבָּשָׁה **וְהָיוּ הַמַּיִם אֲשֶׁר תִּקַּח מִן הַיְאֹר** ואז יהיו הַמַּיִם שֶׁתִּקַּח מֵהַיְּאוֹר **וְהָיוּ לְדָם בַּיַּבָּשֶׁת ▪** הֵם יַהַפְכוּ לְדַם ביַבָּשָׁה**.**
   1. **(וְהָיוּ הַמַּיִם... וְהָיוּ לְדָם בַּיַּבָּשֶׁת...** – שאלה: מדוע כתוב פעמים "והיו", היה צריך להיות כתוב "וְהָיוּ הַמַּיִם אֲשֶׁר תִּקַּח מִן הַיְאֹר לְדָם בַּיַּבָּשֶׁת"? תשובה: מזה מובן שהמים לא היו לדם בשעה שהיו בידי משה, ורק כשהיו ביבשה נהפכו לדם (כי אחרת זה נקרא שהיאור לוקה על ידי משה).
   2. **(וְלָקַחְתָּ מִמֵּימֵי הַיְאֹר...** - שאלה: מדוע ה' לא הדגים לו גם את הנס השלישי? תשובה: המטה היה שם להדגים בו וכן היד, אך מי היאור לא היו שם. ועוד יתכן שדווקא בשני האותות הראשונים עשה לו הדגמה, כי רצה להענישו, אך באות השלישי אין עונש אז זה מיותר לעשות סתם הדגמה).
10. **וַיֹּאמֶר מֹשֶׁה אֶל יְיָ** ומֹשֶׁה אָמַר אֶל ה' **בִּי יְיָ** בְּבַקָּשָׁה ה' **לֹא אִישׁ דְּבָרִים אָנֹכִי** אֲנִי לֹא אִישׁ שֶׁמַּתְאִים לְדַבֵּר **גַּם מִתְּמוֹל גַּם מִשִּׁלְשֹׁם** גַּם מֵאֶתְמוֹל גַּם מִשִּׁלְשׁוֹם **גַּם מֵאָז דַּבֶּרְךָ אֶל עַבְדֶּךָ** גַּם מֵאָז שֶׁאַתָּה מְדַבֵּר לְעַבְדֶּךָ **כִּי כְבַד פֶּה וּכְבַד לָשׁוֹן אָנֹכִי ▪** כִּי אני מדבר בִּכְבֵדוּת וּבְקֹשִׁי**.**
    1. **גַּם מִתְּמוֹל... -** הַדִּבּוּר הַזֶּה הוּא לְאַחַר 7 יָמִים רְצוּפִים שֶׁה' דִּבֵּר עִם מֹּשֶׁה בַּסְּנֶה. וְזֶה נדרש מהַפָּסוּק: תְּמוֹל – 1. שִׁלְשׁוֹם - 2. מֵאָז דַּבֶּרְךָ אל עבדך - 3. ועוד כתוב שלשה פעמים "גַּם" שממנה לומדים לרבות, אז יש לנו עוֹד שלשה ימים, סה"כ: 6. ונוסיף את הַיּוֹם הנוכחי שֶׁמְּדַבֵּר עִמּוֹ עַכְשָׁיו, סה"כּ 7 יָמִים (ומה עם העדר בינתיים? או שנשארו עמו במשך שבעה ימים הללו או שהשאירם בידי רועה אחר וכדו').
    2. **כִּי כְבַד פֶּה** - באמת זה היה רק תירוץ, והסיבה האמיתית היא (כמו שכתוב בהמשך) שמשה בענותנותו לא רצה לקבל את התפקיד כי חשש שזה עלול לפגוע באהרון אחיו שהיה גדול ממנו בגיל (3 שנים יותר) וכן עד היום הוא היה הנביא לבני ישראל כשהיו במצרים.
11. **וַיֹּאמֶר יְיָ אֵלָיו** וְה' אָמַר למשה **מִי שָׂם פֶּה לָאָדָם** מִי בָּרָא פֶּה לַאָדָם **אוֹ מִי יָשׂוּם** אוֹ מִי עָשָׂה **אִלֵּם אוֹ חֵרֵשׁ אוֹ פִקֵּחַ אוֹ עִוֵּר** שֶׁאָדָם יִהְיֶה אִלֵּם אוֹ חֵרֵשׁ אוֹ פִּקֵּחַ אוֹ עִוֵר **הֲלֹא אָנֹכִי יְיָ ▪** הֲרֵי אֲנִי ה'**.**
    1. **מִי שָׂם פֶּה לָאָדָם... -** מִי לִמֵּד אוֹתְךָ לְדַבֵּר בַּמִּשְׁפָּט לִפְנֵי פַּרְעֹה כְּשֶׁרָצָה לְהֹרְגֶךָ? וְאִם בָּרָאתִי פֶּה וַדַּאי שאני יכול לְרַפֵּא אותך, אבל בדווקא אני לא מרפא אותך, כדי שהנס יהיה יותר גדול כי יראו שבשעה שאתה מדבר בשליחותי בענין הגאולה - אז אינך מגמגם! (הסיבה שמֹשֶׁה לֹא בִּקֵּשׁ מֵה' לְהִתְרַפֵּא, כִּי לֹא הָיָה מְעֻנְיָן לִהְיוֹת הַגּוֹאֵל).
    2. **אִלֵּם אוֹ חֵרֵשׁ... –** ה' מזכיר לו בזה מה שֶׁקָּרָה לְפַרְעֹה וַעֲבָדָיו כשרצו להורגו וה' עשה אותם אלמים חרשים וכו' וכך היה יכול לברוח.
12. **וְעַתָּה לֵךְ** וְעַכְשָׁיו תֵּלֵךְ **וְאָנֹכִי אֶהְיֶה עִם פִּיךָ** וַאֲנִי אעזור לך לדבר **וְהוֹרֵיתִיךָ אֲשֶׁר תְּדַבֵּר ▪** וַאֲלַמֵּד אוֹתְךָ אֶת מָה שֶׁתְּדַבֵּר**.**
13. **וַיֹּאמֶר בִּי יְיָ** וּמֹשֶׁה אָמַר בְּבַקָּשָׁה ה' **שְׁלַח נָא בְּיַד תִּשְׁלָח ▪** תִּשְׁלַח בְּבַקָּשָׁה אֶת מִי שֶׁאַתָּה רָגִיל לִשְׁלֹחַ**.**
    1. **בְּיַד תִּשְׁלָח -** בִּידֵי אַהֲרֹן שֶׁהָיָה רָגִיל לִשְׁלִיחוּת מֵה'.
14. **וַיִּחַר אַף יְיָ בְּמֹשֶׁה** וְה' כָּעַס עַל מֹשֶׁה **וַיֹּאמֶר** וְה' אָמַר לו **הֲלֹא אַהֲרֹן אָחִיךָ הַלֵּוִי** הֲרֵי אַהֲרֹן אָחִיךָ הַלֵּוִי **יָדַעְתִּי כִּי דַבֵּר יְדַבֵּר הוּא** יָדַעְתִּי שֶׁהוּא יוֹדֵעַ לְדַבֵּר **וְגַם הִנֵּה הוּא יֹצֵא לִקְרָאתֶךָ** וְהִנֵּה הוּא אפילו יצֵא לִקְרָאתְךָ **וְרָאֲךָ וְשָׂמַח בְּלִבּוֹ ▪** והוא יראה אוֹתְךָ וְהוּא יִשְׂמַח גַּם בתוך לִבּוֹ**.**
    1. **וַיִּחַר אַף יְיָ בְּמֹשֶׁה... אַהֲרֹן אָחִיךָ הַלֵּוִי** – לפי רבי יהושע בן קרחה, למרות שבכל מקום בתורה שכתוב שה' כעס, זה ברור שיש עונש בעקבות הכעס הזה, אבל פה במקרה הזה לא מצאנו שמשה נענש. אך רבי יוסי אומר שגם פה יש עונש, וזה מה שכתוב מיד "הלא אהרן אחיך הלוי", שה' אמר לו אהרן היה אמור להיות לוי ואתה כהן, אך משום שסרבת לי, את תהיה לוי והוא יהיה כהן.
    2. **וְרָאֲךָ וְשָׂמַח בְּלִבּוֹ** - לֹא כְּפִי שֶׁאַתָּה חוֹשֵׁשׁ שֶׁיְּקַנֵּא בְּךָ. זה שהוא יראה לך פנים שמחות זה ודאי, אלא שגלוי לפני שגַּם בְּלִבּוֹ יִשְׂמַח. (ובשכר שמחה זו ששמח אהרן בלבו, זָכָה לְחוֹשֶׁן שֶׁנָּתוּן עַל לִבּוֹ).
15. **וְדִבַּרְתָּ אֵלָיו** וּתְדַבֵּר אֵלָיו **וְשַׂמְתָּ אֶת הַדְּבָרִים בְּפִיו** וְתָשִׂים אֶת הַדְּבָרִים בְּפִיו **וְאָנֹכִי אֶהְיֶה עִם פִּיךָ וְעִם פִּיהוּ** וַאֲנִי אֶהְיֶה עִם הפה שלך והפה שלו **וְהוֹרֵיתִי אֶתְכֶם אֵת אֲשֶׁר תַּעֲשׂוּן ▪** וַאני אֲלַמֵּד אֶתְכֶם מה לעשות**.**
16. **וְדִבֶּר הוּא לְךָ אֶל הָעָם** וְהוּא יְדַבֵּר במקומך אֶל הָעָם **וְהָיָה הוּא יִהְיֶה לְּךָ לְפֶה** וְהוּא יִהְיֶה לְךָ למְתַּרְגֵּם וּמַסְבִּיר **וְאַתָּה תִּהְיֶה לּוֹ לֵאלֹהִים ▪** וְאַתָּה תִּהְיֶה לוֹ לחשוב מעליו**.**
17. **וְאֶת הַמַּטֶּה הַזֶּה תִּקַּח בְּיָדֶךָ** וְאֶת הַמטה הַזֶּה תִּקַּח ביחד אתך **אֲשֶׁר תַּעֲשֶׂה בּוֹ אֶת הָאֹתֹת ▪** שֶׁאתו אתה תַּעֲשֶׂה אֶת הַסִּימָנִים**.**
    1. **אֶת הָאֹתֹת** – הכוונה לנחש ולשאר מכות על המצרים.
    2. **( שישי )**
18. **וַיֵּלֶךְ מֹשֶׁה** ומֹשֶׁה הָלַךְ מהר האלוקים **וַיָּשָׁב אֶל יֶתֶר חֹתְנוֹ** וְהוא חָזַר אֶל יתרו שהוא אבא של אשתו **וַיֹּאמֶר לוֹ** וְהוּא אָמַר לוֹ **אֵלְכָה נָּא וְאָשׁוּבָה** אני רוצה בְּבַקָּשָׁה ללכת בחזרה **אֶל אַחַי אֲשֶׁר בְּמִצְרַיִם** אֶל אַחַי בנ"י שֶׁנמצאים בְּמִצְרַיִם **וְאֶרְאֶה הַעוֹדָם חַיִּים** ואני אֶרְאֶה הַאִם הֵם עֲדַיִן חַיים **וַיֹּאמֶר יִתְרוֹ לְמֹשֶׁה לֵךְ לְשָׁלוֹם ▪** ויתרו אָמַר לְמֹשֶׁה לֵךְ לְשָׁלוֹם**.**
    1. **יֶתֶר** – אחד משבעת שמותיו של יתרו.
    2. **וַיָּשָׁב אֶל יֶתֶר חֹתְנוֹ -** כזכור משה נשבע ליתרו שלא יזוז ממדין ללא רשותו, לכן הולך אליו עכשיו כדי לקבל רשותו. וּמֹשֶׁה לֹא מְגַלֶּה ליתרו אֶת הַסִּבָּה הָאֲמִתִּית, שהולך כדי לגאול את ישראל, כִּי יִתְרוֹ לֹא יַאֲמִין שזה אפשרי לָצֵאת מִמִּצְרַיִם ועלול לא להסכים.
19. **וַיֹּאמֶר יְיָ אֶל מֹשֶׁה בְּמִדְיָן** וְה' אָמַר לְמֹשֶׁה בשעה שהוא היה בְּמִדְיָן **לֵךְ שֻׁב מִצְרָיִם** לְךָ וְתַחֲזֹר לְמִצְרַיִם **כִּי מֵתוּ כָּל הָאֲנָשִׁים** כי נהיו עניים כל אותם האנשים **הַמְבַקְשִׁים אֶת נַפְשֶׁךָ ▪** שֶׁרוֹצִים לַהֲרֹג אוֹתְךָ.
    1. **וַיֹּאמֶר יְיָ אֶל מֹשֶׁה בְּמִדְיָן** – הפעם השניה שה' מתגלה אליו זה במדין.
    2. **כִּי מֵתוּ כָּל הָאֲנָשִׁים -** הכוונה לדָּתָן וַאֲבִירָם שנִהְיוּ עֲנִיים (עני נחשב כמת ומשה לא צריך לחשוש מפניהם כי עכשיו שהם עניים אינם מתקבלים אצל פרעה וממילא אינם יכולים להסיתו נגדך).
20. **וַיִּקַּח מֹשֶׁה אֶת אִשְׁתּוֹ וְאֶת בָּנָיו** וּמֹשֶׁה לָקַח אֶת אִשְׁתּוֹ וְאֶת בָנָיו  **וַיַּרְכִּבֵם עַל הַחֲמֹר** וְהוּא הרְכִיב אוֹתָם עַל הַחֲמוֹר **וַיָּשָׁב אַרְצָה מִצְרָיִם** וְהוּא הלך לכיוון אֶרֶץ מִצְרַיִם **וַיִּקַּח מֹשֶׁה אֶת מַטֵּה הָאֱלֹהִים בְּיָדוֹ ▪** וּמֹשֶׁה לָקַח אֶת מַטֵּה הָאֱלֹקִים בְיָדוֹ**.**
    1. **וְאֶת בָּנָיו** – כאן אנו מבינים שנולד לו עוד בן. ואכן בנו השני אליעזר נולד ממש לפני שעזב את מדין.
    2. **וַיִּקַּח מֹשֶׁה אֶת אִשְׁתּוֹ וְאֶת בָּנָיו –** שאלה: מדוע משה לקח אותם, הרי הם יסבלו במצרים עם כל בני ישראל? תשובה: מֹשֶׁה לקח אותם כְּדֵי לְהַרְאוֹת שֶׁהוּא בָּטוּחַ שֶׁה' יִגְאַל אֶת בְּנֵי יִשְׂרָאֵל ולכן אינו חושש להביאם למצרים.
    3. **וַיַּרְכִּבֵם עַל הַחֲמֹר –** שאלה: לכאורה היה צריך להיות כתוב "וירכיבם על חמור", סתם חמור? תשובה: אכן מזה שכתוב "הַחֲמוֹר" אנו למדים שהיה זה החמור הַמְּיֻחָד אוֹתוֹ חָבַשׁ אַבְרָהָם אָבִינוּ לַעֲקֵדַת בְּנוֹ, וְעָלָיו עָתִיד להתגלות מֶלֶךְ הַמָּשִׁיחַ!
21. **וַיֹּאמֶר יְיָ אֶל מֹשֶׁה** וה' אָמַר אֶל מֹשֶׁה **בְּלֶכְתְּךָ לָשׁוּב מִצְרַיְמָה** בהליכתך עכשיו חזרה לְמִצְרַיִם **רְאֵה כָּל הַמֹּפְתִים אֲשֶׁר שַׂמְתִּי בְיָדֶךָ** תזכור אֶת עשרת המכות שאני אשים בידך **וַעֲשִׂיתָם לִפְנֵי פַרְעֹה** וְתַעֲשֶׂה אוֹתָם באומץ לִפְנֵי פַּרְעֹה  
    **וַאֲנִי אֲחַזֵּק אֶת לִבּוֹ** וַאֲנִי אֲחַזֵּק אֶת לִבּוֹ **וְלֹא יְשַׁלַּח אֶת הָעָם ▪** וְהוּא לֹא יַסְכִּים לִשְׁלֹחַ אֶת הָעָם**.**
    1. **וַאֲנִי אֲחַזֵּק אֶת לִבּוֹ -** ה' חזק אֶת לֵב פַּרְעֹה, כדי שכך יקבל את כל עשרת המכות כעונש על השיעבוד והצרות שעשה לעם ישראל.
    2. **כָּל הַמֹּפְתִים אֲשֶׁר שַׂמְתִּי בְיָדֶךָ –** הכוונה לעשרת המכות, ולא לשלושת האותות שאוֹתָם נצטווה לַעֲשׂוֹת לִפְנֵי בנ"י וְלֹא לִפְנֵי פַּרְעֹה. (ומדוע כתוב "שמתי" בלשון עתיד? התשובה: הכוונה שבשעה שתעשה אותם אז זה כבר יהיה במצב שכבר שמתי אותם בידך. רש"י).
22. **וְאָמַרְתָּ אֶל פַּרְעֹה** וְאז תֹאמַר אֶל פַּרְעֹה **כֹּה אָמַר יְיָ** כַּךְ אָמַר ה' **בְּנִי בְכֹרִי** העם שנחשב לבְּנִי הֶחָשׁוּב והבכור **יִשְׂרָאֵל ▪** זֶה עַם יִשְׂרָאֵל**.**
23. **וָאֹמַר אֵלֶיךָ** ואני אמרתי לך **שַׁלַּח אֶת בְּנִי וְיַעַבְדֵנִי** תשלח אֶת הבן שלי שְיַעֲבֹוד אותי **וַתְּמָאֵן לְשַׁלְּחוֹ** וְאַתָּה מְסָרֵב לִשְׁלֹחַ אוֹתוֹ **הִנֵּה אָנֹכִי הֹרֵג אֶת בִּנְךָ בְּכֹרֶךָ ▪** לָכֵן אֲנִי יהרוג אֶת הבן הבכור שלך**.**
    1. **הִנֵּה אָנֹכִי הֹרֵג אֶת בִּנְךָ בְּכֹרֶךָ** – שאלה: מדוע ה' רוצה להזהיר את פרעה על מכת בכורות שהיא המכה האחרונה והחזקה מכולם, מיד כשיסרב, אפילו עוד לפני שיתחילו בכלל המכות? תשובה: בזה ה' מראה גבורתו, שמֶלֶךְ בָּשָּׂר וְדַם שֶׁרוֹצֶה לְהִלָּחֵם עִם אוֹיְבָיו לֹא מְגַלֶּה לָהֶם מה הנשק החזק שלו, כְּדֵי שֶׁלֹּא יוכלו לְהִתְגּוֹנֵן, אַךְ ה' מוֹדִיעַ לְפַרְעֹה כְּבָר בהתחלה אֶת הַמַּכָּה הכי חזקה, כדי להראות לו שאין לו סיכוי להתגונן מפניה.
24. **וַיְהִי בַדֶּרֶךְ בַּמָּלוֹן** וּמָתַי שׁמשה הָיָה בַּדֶּרֶךְ בַּמָּלוֹן **וַיִּפְגְּשֵׁהוּ יְיָ** מַלְאָךְ של ה' פָּגַשׁ אוֹתוֹ **וַיְבַקֵּשׁ הֲמִיתוֹ ▪** וְרָצָה לְהָמִית אוֹתוֹ**.**
    1. **וַיִּפְגְּשֵׁהוּ ה' וַיְבַקֵּשׁ הֲמִיתוֹ –** שאלה: מדוע הגיע למשה עונש? תשובה: משום שהיה צריך להזדרז ולמול את בנו אליעזר מיד בהגיעו למלון, ומשום שנתרשל והתעסק קודם בעסקי המלון, לכך נענש. ומדוע לא מל אותו באותו יום שיצא לדרך? משום שאמר, אם אמול ואצא מיד לדרך, זה מסוכן לטלטל תינוק קטן בשלשה ימים ראשונים לאחר הברית. ומצד שני אינני יכול להתעכב שלשה ימים כי ה' צווה עלי לשוב מיד למצרים. לכן יצא לדרך בלי למול. אַךְ כְּשֶׁהִגִּיעַ לַמָּלוֹן זה היה קרוב למצרים וכבר לא היה סכנה למול את התינוק, והָיָה עליו לָמוּל מִיַּד וְלֹא להתעכב, ולָכֵן הִתְחַיֵב מִיתָה.
    2. הַמַּלְאָךְ בָּא בִּדְמוּת נָחָשׁ וּבָלַע אֶת מֹשֶׁה מֵרֹאשׁוֹ עַד לִמְקוֹם הַמִּלָּה, פלט אותו וְשׁוּב בּלע אותו מֵרַגְלָיו עד מקום המילה, וחוזר חלילה, לָכֵן צִפּוֹרָה חָשְׁבָה שֶׁזֶּה בִּגְלַל הַברית מִּילָּה.
25. **וַתִּקַּח צִפֹּרָה צֹר** וצִפּוֹרָה לָקְחָה אבן צור חדה  **וַתִּכְרֹת אֶת עָרְלַת בְּנָהּ** וְהִיא חָתְכָה אֶת הערלה של הבן שלה **וַתַּגַּע לְרַגְלָיו** וְהִשְׁלִיכָה אֶת העָרְלָה ליד רגליו של מֹשֶׁה **וַתֹּאמֶר** וְצִפּוֹרָה אָמְרָה עַל הבן שלה **כִּי חֲתַן דָּמִים** הדבר הזה שֶׁבַּעֲלִי כִּמְעַט מֵת **אַתָּה לִי ▪** זֶה אַתָּה גָּרַמְתָּ לִי**.**
26. **וַיִּרֶף מִמֶּנּוּ** והַמַּלְאָךְ עָזַב אֶת מֹשֶׁה **אָז אָמְרָה** אָז צִפּוֹרָה הבינה באופן ברור ואָמְרָה **חֲתַן דָּמִים** הדבר הזה שבַּעֲלִי כִּמְעַט מֵת **לַמּוּלֹת ▪** זה בִּגְלַל הבְּרִית מִילָּה**.**
    1. **אָז אָמְרָה -** לפני שעשתה את הברית, חשבה אולי המלאך בא לא רק בגלל הברית אלא גם בגלל עבירות נוספות, אך לאחר שעשתה הברית וראתה שמיד המלאך עזב את משה, היא הבינה בוודאי שזה רק בגלל הברית, לכן חזרה ואמרה "חתן דמים למולות".
27. **וַיֹּאמֶר יְיָ אֶל אַהֲרֹן** וְה' אָמַר אֶל אַהֲרֹן **לֵךְ לִקְרַאת מֹשֶׁה הַמִּדְבָּרָה** תלְךָ לִקְרַאת מֹשֶׁה אֶל הַמִּדְבָּר **וַיֵּלֶךְ וַיִּפְגְּשֵׁהוּ בְּהַר הָאֱלֹהִים** וְהוּא הָלַךְ וּפָגַשׁ אוֹתוֹ בְּהָר הָאֱלֹקִים **וַיִּשַּׁק לוֹ ▪** ואהרן נישק את משה.
    1. **וַיִּשַּׁק לוֹ -** רַק אַהֲרֹן נָשַׁק לְמֹשֶׁה, אַךְ מֹשֶׁה מִפְּנֵי עֲנָוָה שֶׁבּוֹ לֹא נָשַׁק לְאַהֲרֹן.
28. **וַיַּגֵּד מֹשֶׁה לְאַהֲרֹן** וּמֹשֶׁה אָמַר לְאַהֲרֹן **אֵת כָּל דִּבְרֵי יְיָ אֲשֶׁר שְׁלָחוֹ** אֶת כָּל מה שה' דבר אתו ושלח אוֹתוֹ **וְאֵת כָּל הָאֹתֹת אֲשֶׁר צִוָּהוּ ▪** וְאֶת כָּל הַסִּימָנִים שֶׁצִוָּה אוֹתוֹ לעשות**.**
29. **וַיֵּלֶךְ מֹשֶׁה וְאַהֲרֹן** ומֹשֶׁה וְאַהֲרֹן הָלְכוּ **וַיַּאַסְפוּ אֶת כָּל זִקְנֵי בְּנֵי יִשְׂרָאֵל ▪** וְהם אָסְפוּ אֶת כָּל חַכְמֵי בְּנֵי יִשְׂרָאֵל**.**
30. **וַיְדַבֵּר אַהֲרֹן אֵת כָּל הַדְּבָרִים** ואַהֲרֹן דִּבֵּר אֶת כָּל הַדְּבָרִים **אֲשֶׁר דִּבֶּר יְיָ אֶל מֹשֶׁה** שֶׁה' דִּבֵּר אֶל מֹשֶׁה **וַיַּעַשׂ הָאֹתֹת לְעֵינֵי הָעָם ▪** ומשה עָשָׂה אֶת הַסִּימָנִים לְעֵיני הָעָם**.**
    1. **וַיַּעַשׂ הָאֹתֹת** – מי עשה? לא אהרן שמוזכר בתחילת הפסוק, אלא משה עשה את האותות, שהרי הוא נצטוה לעשותם ואהרון תפקידו בסך הכל להיות למשה לפה.
31. **וַיַּאֲמֵן הָעָם** וְהָעָם האמינו **וַיִּשְׁמְעוּ כִּי פָקַד יְיָ אֶת בְּנֵי יִשְׂרָאֵל** וְהֵם שָׁמְעוּ שֶׁה' זָכַר אֶת בְּנֵי יִשְׂרָאֵל **וְכִי רָאָה אֶת עָנְיָם** וְשֶׁהוּא רָאָה אֶת הַצַּעַר שֶׁלָּהֶם **וַיִּקְּדוּ וַיִּשְׁתַּחֲווּ ▪** וְהֵם התכופפו וְהִשְׁתַּחֲווּ לִכְבוֹד ה'**.**
    1. **וַיַּאֲמֵן הָעָם וַיִּשְׁמְעוּ כִּי פָקַד ה' -** רוב הָעָם הֶאֱמִינוּ לְלֹא הַסִּימָנִים ובכל זֹאת משה עשה את הסימנים לְעֵינֵיהֶם בשביל שהיו קצת שלא האמינו עד שראו את הסימנים.
    2. **( שביעי )**

## פרק ה

1. **וְאַחַר בָּאוּ מֹשֶׁה וְאַהֲרֹן** ואחרי זה באו משה ואהרון  **וַיֹּאמְרוּ אֶל פַּרְעֹה** והם אמרו אל פרעה **כֹּה אָמַר יְיָ אֱלֹהֵי יִשְׂרָאֵל** כך אמר ה' אלקי ישראל **שַׁלַּח אֶת עַמִּי וְיָחֹגּוּ לִי בַּמִּדְבָּר ▪** תשלח את עמי כדי שיעשו לי חג במדבר**.**
   1. **ואחר...** – הכוונה אחרי שאספו את הזקנים ועשו את האותות לעיני העם.
   2. **באו משה ואהרן** - הם לבדם. בתחילה גם הזקנים התלוו אליהם ללכת אל פרעה, כמו שה' צוה למשה שילך ביחד אתם, אך בהיותם בדרך נתיראו מפרעה והיו נשמטים אחד אחד, ועד שמשה ואהרון הגיעו לפלטרין של פרעה, לא נשאר עמם מכל זקני ישראל אפילו אחד. (ובהר סיני ה' נפרע מהם על כך, מתי שמשה נגש לעלות אל ההר, רצו גם הם לעלות אך ה' ציווה להחזירם לאחוריהם).
   3. **וַיֹּאמְרוּ אֶל פַּרְעֹה** – היה זה נס גדול, שמסביב לארמון המלך היו חיילים רבים וכו', ובכל זאת משה ואהרון היו נכנסים ויצאים מלפני פרעה בלי הזמנה ובלי לבקש רשות מאף אחד!
2. **וַיֹּאמֶר פַּרְעֹה** ופרעה אמר **מִי יְיָ אֲשֶׁר אֶשְׁמַע בְּקֹלוֹ** מי זה ה' שאני אשמע בקולו **לְשַׁלַּח אֶת יִשְׂרָאֵל** לשלוח את ישראל **לֹא יָדַעְתִּי אֶת יְיָ** אני לא מכיר את ה' **וְגַם אֶת יִשְׂרָאֵל לֹא אֲשַׁלֵּחַ ▪** ולכן את ישראל אני לא אשלח**.**
   1. **לֹא יָדַעְתִּי אֶת יְיָ** – כתוב במדרש: פרעה נכנס לחדרו, יצא ואמר: בדקתי בספר שלי, שכתובים בו כל שמות האלילים שבעולם, ושמו של ה' לא מופיע שם...
3. **וַיֹּאמְרוּ** ומשה ואהרון חזרו ואמרו לו **אֱלֹהֵי הָעִבְרִים נִקְרָא עָלֵינוּ** האלקים של העברים התגלה אלינו במקרה **נֵלְכָה נָּא דֶּרֶךְ שְׁלֹשֶׁת יָמִים בַּמִּדְבָּר** ולכן נלך בבקשה מרחק של שלשה ימים במדבר **וְנִזְבְּחָה לַיְיָ אֱלֹהֵינוּ** ונקריב קרבנות לה' אלקינו **פֶּן יִפְגָּעֵנוּ בַּדֶּבֶר אוֹ בֶחָרֶב ▪** שמא הוא יהרוג אותנו בדבר או בחרב**.**
   1. **ויאמרו אלקי העברים...** - חזרו ואמרו את הדברים באותו הנוסח שה' אמר: "ה' אלוקי העברים נקרה עלינו... דרך שלשת ימים...".
   2. **פן יפגענו** – הכוונה שלהם לומר לפרעה "פן יפגע בך", אך משום כבוד המלכות אמרו "פן יפגענו".
4. **וַיֹּאמֶר אֲלֵהֶם מֶלֶךְ מִצְרַיִם** ומלך מצרים ענה להם **לָמָּה מֹשֶׁה וְאַהֲרֹן תַּפְרִיעוּ אֶת הָעָם מִמַּעֲשָׂיו** משה ואהרון למה אתם מפריעים לעם לעבוד **לְכוּ לְסִבְלֹתֵיכֶם ▪** לכו לעבודות ולענינים שלכם**.**
   1. **תַּפְרִיעוּ אֶת הָעָם מִמַּעֲשָׂיו** – על ידי שאתם מדברים על חופש, זה כבר גורם לעם שמתרפים מהעבודה.
   2. **לכו לסבלתיכם** - הכוונה לעבודות והעיסוקים שבבתיכם, ואין הכוונה לשיעבוד, שהרי שבט לוי לא עבדו לפרעה.
5. **וַיֹּאמֶר פַּרְעֹה** ופרעה אמר **הֵן רַבִּים עַתָּה עַם הָאָרֶץ** הרי יש הרבה יהודים שעובדים עכשיו **וְהִשְׁבַּתֶּם אֹתָם מִסִּבְלֹתָם ▪** וזה נזק גדול שתשביתו אותם מעבודתם**.**
   1. **הֵן רַבִּים**... – מילא אם הייתם מבקשים חופש לקבוצה קטנה, אך ודאי אינני יכול להרשות חופשה לכל העם.
6. **וַיְצַו פַּרְעֹה בַּיּוֹם הַהוּא** ופרעה ציוה מיד באותו היום **אֶת הַנֹּגְשִׂים בָּעָם** את המצרים שנוגשים בעם ישראל **וְאֶת שֹׁטְרָיו** ואת השוטרים היהודים **לֵאמֹר ▪** וכך הוא אמר להם**.**
   1. **ביום ההוא -** פרעה הרשע הזדרז ברשעותו, וכבר באותו יום שדברו עמו, הכביד את גזירת השעבוד.
   2. **הנוגשים... שוטריו... -** הנוגשים היו מצרים, והשוטרים היו ישראלים. השוטרים היו ממונים לרדות בעובדים וכל נוגש היה ממונה על כמה שוטרים.
7. **לֹא תֹאסִפוּן לָתֵת תֶּבֶן לָעָם** אל תוסיפו יותר לתת תבן ליהודים  **לִלְבֹּן הַלְּבֵנִים** בשביל לעשות לבנים **כִּתְמוֹל שִׁלְשֹׁם** כמו שנתתם להם עד היום **הֵם יֵלְכוּ וְקֹשְׁשׁוּ לָהֶם תֶּבֶן ▪** שהם ילכו בעצמם ויאספו להם תבן**.**
   1. **כתמול שלשום -** הכוונה לימים עברו. (וכן "מחר" הכוונה לעתיד).
8. **וְאֶת מַתְכֹּנֶת הַלְּבֵנִים** ואת כמות של הלבנים **אֲשֶׁר הֵם עֹשִׂים תְּמוֹל שִׁלְשֹׁם** שהם עשו עד היום **תָּשִׂימוּ עֲלֵיהֶם** תמשיכו לחייב אותם **לֹא תִגְרְעוּ מִמֶּנּוּ** אל תחסירו מהסכום הזה **כִּי נִרְפִּים הֵם** כי הם עצלנים **עַל כֵּן הֵם צֹעֲקִים לֵאמֹר** לכן הם צועקים ואומרים **נֵלְכָה נִזְבְּחָה לֵאלֹהֵינוּ ▪** אנו רוצים ללכת להקריב לאלקינו**.**
   1. **מתכנת -** מלשון חשבון.
9. **תִּכְבַּד הָעֲבֹדָה עַל הָאֲנָשִׁים** נכביד את העבודה על היהודים **וְיַעֲשׂוּ בָהּ** כדי שכל הזמן יהיו עסוקים בה **וְאַל יִשְׁעוּ בְּדִבְרֵי שָׁקֶר ▪** ואז הם לא ידברו דברים בטלים**.**
10. **וַיֵּצְאוּ נֹגְשֵׂי הָעָם וְשֹׁטְרָיו** והנוגשים והשוטרים יצאו מלפני פרעה **וַיֹּאמְרוּ אֶל הָעָם לֵאמֹר** והם אמרו אל העם וכך אמרו **כֹּה אָמַר פַּרְעֹה** כך אמר פרעה **אֵינֶנִּי נֹתֵן לָכֶם תֶּבֶן ▪** מהיום אני לא נותן לכם תבן**.**
11. **אַתֶּם לְכוּ קְחוּ לָכֶם תֶּבֶן** אתם תלכו בעצמכם וקחו לכם תבן **מֵאֲשֶׁר תִּמְצָאוּ** מאיפה שתמצאו **כִּי אֵין נִגְרָע מֵעֲבֹדַתְכֶם דָּבָר ▪** ותזדרזו כי לא נפחת מעבודתכם שום דבר**.**
    1. **לְכוּ קְחוּ... כִּי אֵין נִגְרָע... -** הכוונה, שעליכם להזדרז מאד באיסוף התבן, ומדוע? "כי אין נגרע..." אתם צריכים להספיק את סכום הלבנים כרגיל.
12. **וַיָּפֶץ הָעָם בְּכָל אֶרֶץ מִצְרָיִם** ועם ישראל התפזרו בכל ארץ מצרים **לְקֹשֵׁשׁ קַשׁ לַתֶּבֶן ▪** כדי לאסוף קש לתבן**.**
    1. **ויפץ העם... לקשש...** - עינוי גדול היה זה, כי הקש גודל בשדות שמחוץ לעיר ואחרי שאוספים באה הרוח ומעיפה הכל. ואם סוף סוף יהודי תפס קש, בא מצרי אומר שהקש שלו, מכה את היהודי וחוטף לו.
13. **וְהַנֹּגְשִׂים אָצִים לֵאמֹר** והנוגשים דוחקים באכזריות ואומרים **כַּלּוּ מַעֲשֵׂיכֶם** תסיימו את העבודה שלכם **דְּבַר יוֹם בְּיוֹמוֹ** כל יום את הכמות של אותו היום  
    **כַּאֲשֶׁר בִּהְיוֹת הַתֶּבֶן ▪** כמו מתי שהיה לכם תבן**.**
    1. **דְּבַר יוֹם בְּיוֹמוֹ** – לא הרשו להם להשלים יום אחד על חשבון יום אחר.
14. **וַיֻּכּוּ שֹׁטְרֵי בְּנֵי יִשְׂרָאֵל** ושוטרי בני ישראל הוכו  
    **אֲשֶׁר שָׂמוּ עֲלֵהֶם נֹגְשֵׂי פַרְעֹה** שנגשי פרעה מינו את השוטרים על בני ישראל **לֵאמֹר** וכך הנוגשים אמרו **מַדּוּעַ לֹא כִלִּיתֶם חָקְכֶם** מדוע לא סיימתם את הכמות הקבועה שלכם **לִלְבֹּן כִּתְמוֹל שִׁלְשֹׁם** לעשות לבנים כמו תמיד **גַּם תְּמוֹל גַּם הַיּוֹם ▪** גם אתמול וגם היום לא סיימתם את הכמות.
    1. **ויכו שוטרי בני ישראל** – השוטרים ריחמו על אחיהם היהודים ולא דחקו אותם בעבודה, וכשהיה חסר מן הסכום, הנוגשים היו מכים אותם על שלא דחקו את הפועלים. (ובזכות זה זכו השוטרים האלו להיות מהסנהדרין ושרתה עליהם רוח הקודש שמשה האציל עליהם).
15. **וַיָּבֹאוּ שֹׁטְרֵי בְּנֵי יִשְׂרָאֵל** והשוטרים של בני ישראל באו **וַיִּצְעֲקוּ אֶל פַּרְעֹה לֵאמֹר** והם צעקו אל פרעה ואמרו **לָמָּה תַעֲשֶׂה כֹה לַעֲבָדֶיךָ ▪** למה אתה עושה כך לעבדים שלך**.**
16. **תֶּבֶן אֵין נִתָּן לַעֲבָדֶיךָ** מצד אחד לא נותנים לנו תבן **וּלְבֵנִים אֹמְרִים לָנוּ עֲשׂוּ** ומצד שני אומרים לנו לעשות אותה כמות של לבנים  **וְהִנֵּה עֲבָדֶיךָ מֻכִּים** וכתוצאה מזה עבדיך רק מקבלים מכות  **וְחָטָאת עַמֶּךָ ▪** והדבר הזה הוא חטא לעם שלך**.**
    1. **תֶּבֶן אֵין נִתָּן... –** השוטרים טענו שזה פשוט בלתי אפשרי להספיק את אותה הכמות, ולכן ברור מראש שהם רק הולכים לקבל כל יום מכות. הם גם אמרו לו אנחנו עבדיך וכדי שנוכל לעבוד אותך כראוי שווה לך לא להכביד עלינו יותר מדאי.
    2. **(אֵין נִתָּן... אֹמְרִים לָנוּ...** – רואים מהלשון שדברו אליו בכבוד, שהרי הוא זה שלא נתן, הוא זה שאמר, הוא זה שהחטא שלו, אבל אינם פונים בלשונם אליו ישירות, אלא בלשון כללית).
17. **וַיֹּאמֶר** ופרעה אמר **נִרְפִּים אַתֶּם נִרְפִּים** אתם עצלנים גדולים **עַל כֵּן אַתֶּם אֹמְרִים** לכן אתם אומרים **נֵלְכָה נִזְבְּחָה לַיְיָ ▪** נלך ונקריב קרבנות לה'**.**
18. **וְעַתָּה לְכוּ עִבְדוּ** ועכשיו תחזרו לעבודה **וְתֶבֶן לֹא יִנָּתֵן לָכֶם** ולא יתנו לכם תבן  **וְתֹכֶן לְבֵנִים תִּתֵּנוּ ▪** ואת כמות הלבנים תתנו כרגיל**.**
19. **וַיִּרְאוּ שֹׁטְרֵי בְנֵי יִשְׂרָאֵל אֹתָם בְּרָע** והשוטרים ראו את הצער של העם **לֵאמֹר** כי הם צריכים לומר להם **לֹא תִגְרְעוּ מִלִּבְנֵיכֶם** אל תפחיתו מהלבנים שלכם **דְּבַר יוֹם בְּיוֹמוֹ ▪** הכמות של כל יום תספיקו באותו יום**.**
    1. **וַיִּרְאוּ... אֹתָם בְּרָע... –** רואים פה דבר עצום, שלמרות שהשוטרים סבלו מהגזירה יותר משאר היהודים (כי הם אלו שהוכו), בכל זאת מה שכאב להם בצאתם מפרעה, זה לא הסבל של עצמם אלא הסבל של בני ישראל!
    2. **לא תגרעו מלבניכם -** לפי הדרש: המצרים אמרו לבנ"י, כדאי שתספיקו את כמות הלבנים, כדי שלא נצטרך לקחת מבניכם! שמי שלא היה מספיק עבודתו, המצרים היו משקעים את בניו בתוך הטיט שבחומות. אמר משה לה', רחמנות על ילדי בני ישראל! ענה לו ה', דע כי גלוי וידוע לפני שהילדים האלה יגדלו יהיו רשעים, ולכן עדיף שימותו קטנים וצדיקים. עוד אמר לו ה', אם אתה רוצה לראות שאכן כך, הוצא לך אחד מן החומה ותראה מה יהיה בסופו. משה רבנו הוציא מהחומה את מיכה וגידלו בביתו. בהתחלה מיכה היה צדיק אך אח"כ נהיה רשע עד כדי שעשה פסל שכל עם ישראל חטאו בו.
20. **וַיִּפְגְּעוּ אֶת מֹשֶׁה וְאֶת אַהֲרֹן** והשוטרים פגשו את משה ואת אהרון **נִצָּבִים לִקְרָאתָם** עומדים מולם **בְּצֵאתָם מֵאֵת פַּרְעֹה ▪** מתי שהם יצאו מפרעה**.**
    1. **ויפגעו... נצבים –** לפי הפשט "ויפגעו" הכוונה לאנשים מישראל (ולא לשוטרים, כי הם היו צדיקים) ו"נצבים" הכוונה למשה ואהרון. ולפי הדרש "נצבים" הכוונה לדתן ואבירם, שהפסוק קורא עליהם במקום אחר "נצבים", והם אלו שחירפו.
21. **וַיֹּאמְרוּ אֲלֵהֶם** והם אמרו למשה ואהרון  
    **יֵרֶא יְיָ עֲלֵיכֶם וְיִשְׁפֹּט** ה' יתגלה עליכם ויעניש אתכם **אֲשֶׁר הִבְאַשְׁתֶּם אֶת רֵיחֵנוּ** על זה שעשיתם לנו שם רע **בְּעֵינֵי פַרְעֹה וּבְעֵינֵי עֲבָדָיו** בעיני פרעה ובעיני עבדיו **לָתֶת חֶרֶב בְּיָדָם לְהָרְגֵנוּ ▪** שנתתם להם סיבה להרוג אותנו**.**
    1. **וַיֹּאמְרוּ אֲלֵהֶם...** – רבותינו דרשו שלא השוטרים אמרו זאת אלא רק דתן ואבירם שהיו רשעים.
    2. **לָתֶת חֶרֶב בְּיָדָם לְהָרְגֵנוּ –** שהם אומרים שאנו עצלנים ולכן מכבידים עלינו את העבודה עד שאנו מתים בה.
    3. **( מפטיר )**
22. **וַיָּשָׁב מֹשֶׁה אֶל יְיָ וַיֹּאמַר** ומשה חזר אל ה' ואמר **יְיָ לָמָה הֲרֵעֹתָה לָעָם הַזֶּה** ה' למה עשית יותר רע לעם הזה **לָמָּה זֶּה שְׁלַחְתָּנִי ▪** ולמה שלחת אותי**.**
    1. **לָמָּה הֲרֵעֹתָה לָעָם הַזֶּה –**משה טען לה', אתה רק אמרת שפרעה יסרב והגאולה תקח זמן, אך לא אמרת שהשעבוד יהיה יותר קשה!
23. **וּמֵאָז בָּאתִי אֶל פַּרְעֹה** הרי מאז שבאתי אל פרעה **לְדַבֵּר בִּשְׁמֶךָ** לדבר בשמך **הֵרַע לָעָם הַזֶּה** הוא עשה יותר רע לעם הזה **וְהַצֵּל לֹא הִצַּלְתָּ אֶת עַמֶּךָ ▪** ואתה לא הצלת את עמך**.**

## פרק ו

1. **וַיֹּאמֶר יְיָ אֶל מֹשֶׁה** וה' אמר אל משה **עַתָּה תִרְאֶה אֲשֶׁר אֶעֱשֶׂה לְפַרְעֹה** עכשיו אתה תראה מה שאני אעשה לפרעה **כִּי בְיָד חֲזָקָה יְשַׁלְּחֵם** שהוא ישלח אותם בגלל היד החזקה שלי  **וּבְיָד חֲזָקָה יְגָרְשֵׁם מֵאַרְצוֹ ▪** ופרעה בעצמו הוא יגרש אותם בכח מארצו.
   1. **עתה תראה** - אמר ה' למשה, בגלל ששאלת שאלות עלי, לכן תענש שרק עכשיו אתה תראה מה שאעשה לפרעה, ולא תזכה לראות מה שאעשה אחר כך לשבעת העממים כאשר בנ"י יכנסו לא"י. והיה לך ללמוד מאברהם שאמרתי לו "כי ביצחק יקרא לך זרע" ואחר כך אמרתי לו "העלהו לעולה", ולא שאל שאלות. (מי מריבה גרם לחתימה של גזר הדין).
   2. **וביד חזקה יגרשם** - הכוונה שהמצרים יזרזו את בנ"י לצאת ובנ"י יצאו בעל כרחם ואפילו לא יספיקו להכין צידה לדרך (ה"ביד חזקה" הראשון הכוונה ליד של ה', "וביד חזקה" השני הכוונה לידו של פרעה).

**j0105298**

בסך הכל קכ"ד (124) פסוקים

1. 🙜 **חזק** 🙞